text:
Busabizwa Parfait, Umunyamabanga Nshingwabikorwa w’Intara y’Amajyepfo, asanga bamwe mu Banyarwanda batarasobanukirwa neza ibikubiye mu itegeko ryemerera umuntu gukuramo inda.
Ibi, yabitangaje tariki ya 28 Nzeli 2021, ku munsi mpuzamahanga wo kuvanamo inda, mu Rwanda wizihirijwe mu Karere ka Ruhango.
Mu ijambo yajeje ku baturage bari aho, yavuze ko hari itegego ryemerera umuntu gukuramo inda mu buryo bunoze kandi ku mpamvu zumvikana.
Parfait yakomeje avuga ko amakuru ajyanye no gukuramo inda akwiriye kumenyekana neza, yagize ati “ku bijyanye no gukuramo inda ku buryo bunoze biracyakenewe kuzamuka kandi abantu benshi bakeneye kumenya amakuru yuzuye n’amategeko abigenga niyo mpamvu nsaba ko ubukangurambaga bwakomeza gushyirwamo imbaraga kandi ibigo nderabuzima bikabigiramo uruhare rufatika”.
Busabizwa Parfait, Umunyamabanga Nshingwabikorwa w’Intara y’Amajyepfo yavuze ko kugira ngo itegeko ryo gukuramo inda rirusheho kumvikana hakenewe ubufatanye no guhuza imbaraga, aboneraho gusaba imiryango itari iya Leta kwihuza kugira ngo igere ku ntego imwe, ari na yo mpamvu ubuyobozi bw’Intara y’Amajyepfo bwiteguye gufatanya na buri wese wifuza kuzamura imyumvire y’Abanyawanda ku itegeko ryo gukuramo inda.
Rwanda NGOs Forum on HIV/AIDS and Health Promotion, ifatanyije n’indi miryango itari iya Leta ari yo: HDI, IMRO na GLIHD bakomeje kumenyekanisha iri tegeko maze abaturage barimenye kugira ngo abakobwa n’abagore batavanamo inda mu buryo butanoze bikaba byabaviramo ingaruka mbi harimo no kuhasiga ubuzima.
Iteka rya Minisitiri Nomero 002/MoH/2019 ryo ku wa 08/04/2019 rigena ibigomna kubahirizwa kugira ngo muganga akuriremo umuntu inda.
Uyu munsi mukuru wo gukuramo inda wizihijwe tariki ya 28 Nzeli 2021, ariko nyuma y’aho, ku mbuga nkoranyambaga bamwe bagaragaza ko gukuramo inda ari ukwambura umuntu ubuzima.
Mu kiganiro cyihariye UMUSEKE wagiranye n’ Impuguke mu by’Ubuzima mu Kigo giteza imbere Ubuzima n’Uburenganzira bwa Muntu (HDI), Mporanyi Theobald,yavuze ko abanyamadini bakwiye guhindura imyumvire n’imitekerereze bafite ku itegeko ryemerera abantu gukuramo inda byemewe n’amategeko ahubwo bagafasha abayoboke babo.
Yagize ati “Icya mbere ntibagafatire itegeko hejuru.Abantu bumva ko itegeko cyangwa iteka ryagiyeho bakarifatira hejuru.Itegeko ryagiyeho kuko hari ikibazo ryaje gukemura .”
Yavuze ko hirya no hino hakigaragara abantu badafite indangagaciro z’umuco nyarwanda , bahohotera abakiri bato bityo Abanyamadini bakaba bakwiye kugira uruhare rwo kubigisha.
Iyi mpuguke yavuze ko abanyamadini bakwiye kugira uruhare rwo kwigisha sosiyete kugira ngo icyaha cyo guhohotera abakiri bato cyirwanywe.
Yavuze ko itegeko ryemerera abantu gukuramo inda mu buryo bwemewe n’amategeko rijya gushyirwaho, ari uko leta yashakaga kurengera abahohoterwa bakagerekaho no kuba bashobora gutakaza ubuzima bwabo.
Mporanyi yavuze ko kugeza ubu hakigaragara imibare y’abiyahura ahanini bitewe no kuba batiyakiriye nyuma yo gutwara inda, nyamara yagafashijwe gukurirwamo inda mu buryo bwemewe n’amategeko bikabafasha kurokora ubuzima bwabo.
Ingingo ya 125 y’itegeko N0 68/2018 ryo ku wa 30/08/2018 rivuga ko nta buryozwacyaha bubaho iyo gukuramo inda byakozwe kubera impamvu zikurikira: Abatewe inda bakiri abana, abafashwe ku ngufu, abashyingiwe ku ngufu, uwatewe inda na mwenewabo wa hafi bafitanye isano rya kabiri, n’inda ibangamiye ubuzima bw’umubyeyi cyangwa umwana.
Iri tegeko kandi ntirireba abana batewe inda gusa kuko buri mugore n’umukobwa bafite uburenganzira bwo gukuramo inda hatitawe ku kigero cy’imyaka ariko akaba yujuje ibisabwa.
Itegeko rivuga ko umuntu wemerewe gukuramo inda ari umuganga wemewe n’amategeko.
Iri tegeko risobanura ko umwana utujuje imyaka 18 y’ubukure adashaka ko inda ye ikurwamo hubahirizwa icyemezo cy’umwana.
Ukorerwa serivisi yo gukuramo inda yuzuza urupapuro rusobanura ibyo agiye gukorerwa, agasobanurirwa ingaruka zabyo yarangiza akabisinyira, iyo ari umwana utarageza ku myaka y’ubukure asinyirwa n’umubyeyi, umurera cyangwa uhagarariye ibitaro byaho igikorwa kigiye kubera.
Iri tegeko risobanura ko inda irengeje ibyumweru 22 idakurwamo , ushaka iyi serivisi yegera muganga ubishinzwe mbere y’ibi byumweru.


c: text/html

text:
Ubundi ahanini nk’uko ubushakashatsi bwagiye bubyerekana ,ngo usanga izina ry’umuntu ari ryo rimusobanura ,kuko ngo iyo urebye imwe mu myitwarire iranga uwo muntu iba ihuye n’ubusobanuro bw’iryo zina. Bityo nk’uko abakunzi b’umuryango.rw bakomeje kudusaba ko twazajya tubabwira imico iranga abantu dukurikije amazina yabo, Iyi niyo mico twabahitiyemo kubasobanurira iranga amwe mu mazina abasomyi bacu baba badusabye.
Bernadette,
Bernadette iyo umumenye uramukunda ariko nyine bimusaba kubanza ukamugenza buhoro, ukamwiga ukamenya uburyo ateye. Bernadette agira isoni, ntakunda kuvuga, agira ibanga kandi ntago aba yumva yisanzuye mu bantu. Ariko iyo umaze kumumenyera ubona uburyo Bernadette afite igikundiro nta bikabyo n’ukuntu biryoshye kumumenya. Bernadette yagukunze akwimariramo yanakwitangira ariko bisaba ko ubanza kumwemeza ko utazamuhemukira. Bernadette ntakunda ibikabyo kandi iyo yagukunze ntacyatuma ahinduka. Ntago ari indyarya kandi iyo afite ikintu ashaka kukubwira ntaca hirya no hino. Bernadette akunda gutekereza ku bintu by’ubwenge n’inkomoko y’ibintu byose. Ni umuntu kandi ushyira mu gaciro cyane kuburyo hari n’ubwo aseka abantu bajya mu bintu by’amadini bakabyinjiramo cyane.
Ernest,
Akunda kindagadura,yikundira umutuzo,akunda guhinduka ndetse aba ari umuntu w’igikundiro,akunda gutumirwa cyane mu birori ndetse agakunda no kuryoshya ubuzima mbese ni ukuvuga ngo akunda kwishimisha,akunda kumenya,aba yumva yakemura ibibazo by’abandi,agira Ubuntu yewe akagira n’umutima ukomeye,ntanjya apfa kuruha yewe aba ari n’umunyembara,aba ashaka kugira itandukaniro n’abandi,aba akunda ibintu binjyanye na Politiki ndetse n’ubuhinzi.
Denise,
Aba ari umunyembaraga mu buryo bugaragara,aba ari umushoramari ndetse ari n’umukozi mwiza,haba mu bitekerezo ndetse no mu bikorwa,aba ari wa muntu wiyitaho cyane bityo uko ateye bigatuma agira amahirwe yo kubona umwanya ukomeye mu buyobozi bw’ahantu akora ndetse n’imbaraga,akunda kuba ari wa muntu wikaruma cyane,ugira ibitekerezo kandi agira n’ikinyabupfura;akunda kwicara ahantu ha wenyine maze akiyumvira.
Aba ari wa muntu ushobora kwiyumanganya,ni umunyamahoro,iyo nta mukunzi afite asangiza urukundo rwe ahorana ipfunwe,ukunze kugira amasonisoni make,akaba ashobora no kwihangana.
Jeanette,
Aba ari umunyakuri,umunyamugisha,nta kunda kwigana ahubwo akunze gukora ibintu bidahuye niby’abandi,akunze kuba ari n’umuyobozi mwiza ariko cyane cyane ku kintu cyabaye cyaburiwe umuti,rimwe na rimwe akunze gutangira ibintu ariko ntabirangize kandi akaba azi no kubana n’abandi,ashobora gukora neza mu mwanya w’ubuyobozi,ibintu kandi akora biba birimo ubuhanga.
Kugaragara neza mu bandi nibyo bintu bimushimisha ndetse akaba iteka ashaka uburyo umwanya arimo abantu bose bawisangamo,afite imbaraga n’ubushobozi bwo kwihitiramo icyerekezo cye ndetse no kugera kucyo ashaka mu buzima,agira umwuka w’ubutabera kandi ibi byose akabikorera mu mwanya w’ubuyobozi arimo.
Claude,
Aba ari umuntu ukunda gusangira na abagenzi be ndetse akaba ari n’incuti nziza,agira impuhwe,akunda guhatiriza ibintu,ndetse aravugavuga cyane kandi akaba na nyirabayazana kaba nta nikintu yitaho,rimwe na rimwe ntanjya abasha kwihangana,ashobora na none igihe kinini kurangwa n’ibyishimo,ashaka ko abaho yigenga yewe akaba ari n’umushakashatsi mwiza,aba azi icyo ashaka ndetse n’impamvu agishaka.
Francine,
Iteka aba ameze nk’umwana,akunda kwibera mu rugo,arafasha ndetse buriya ngo aba ari ninshuti nziza,rimwe na rimwe agafata n’imyanzuro neza,aba ari wa muntu ushobora kunga abandi kandi akaba
akunze kuvamo umukunzi mwiza,yikundira,ubuhanzi,abanyamuziki kandi ikindi akaba ashobora kwimariramo umuntu bakundana,akunze kuba ari umuyobozi muri ibi bintu,ubushoramari,ubucuruzi,ubuhanzi ndatse n’ubushakashatsi muri Science,aba yumva ashaka gukura mu bitekerezo ndetse no kumva abantu n’ibintu.
Florence,
Florence we imico ye iba imeze neza niya Francine kuko nawe ,Iteka aba ameze nk’umwana,akunda kwibera mu rugo,arafasha ndetse buriya ngo aba ari ninshuti nziza,rimwe na rimwe agafata n’imyanzuro neza,aba ari wa muntu ushobora kunga abandi kandi akaba akunze kuvamo umukunzi mwiza,yikundira,ubuhanzi,abanyamuziki kandi ikindi akaba ashobora kwimariramo umuntu bakundana,akunze kuba ari umuyobozi muri ibi bintu,ubushoramari,ubucuruzi,ubuhanzi ndatse n’ubushakashatsi muri Science,aba yumva ashaka gukura mu bitekerezo ndetse no kumva abantu n’ibintu.
Innocent,
Ni wa muntu udashobora gutuza mu gihe atararangiza icyo yatangiye,akunda gukoresha ikaramu cyangwa kereyo ari gushushanya ibinjyanye n’imyambarire,agira urukundo ndetse n’ubumuntu,ni umunyamahirwe mabi cyangwa meza,ni umuntu uba uraho gusa ntawe abangamira ndetse akaigirira impano yo kwandika,ahora ashaka akazi kagaragara gauhuye n’impano aho yaboneramo inyungu ndetse kanagakora neza,aba ari wa muntu wikundira ibidukikije ku buryo aho haba hari ibiti bitandukanye cyangwa indabyo.
Sabrina,
Sabrina aba ari wa muntu urangwa n’umwuka mwiza mu bandi kuko n’izina rye ryonyine rituma akundwa ndetse rigatuma atangira n’ubuzima bwiza n’amafaranga mu ishoramari,gusa ni wa muntu ukunda byacitse ariko akaba ari wa muntu uzi gucunga umutungo neza,yumva ko yabaho nta muntu umugenga ku buryo akora ibintu bye nta w’umuhagaze hejuru.
Nadia,
Nadia aba ari wa muntu ufite impano y’ibitekerezo byiza ku buryo bishobora guhindura isi,akunda kwishimisha mu buzima ariko iyo afite umwanya,afite impano yo kwihanganira ibyago,ntabwo akunda kuruhuka,ni wa muntu abantu bose baba bishimira kuko niyo ageze mu rukundo azanamo impinduka,akunda amahoro,ntaba yifuza ko hari uwa mugenga mbese we ahora ahuze “Busy”.
Nyuma yaya mazina tukaba tubijeje ko tuzajya tubasobanurira imyitwarire y’andi mazina muzagenda mudusaba ko twabasobanuriraho, ahanini usanga ngo 90% y’imyitwarire y’aba bantu iba ihura n’ubu busobanuro.
Martin MUNEZERO
muzansobanurire izina Alice.thanks
Mwazansobanuriye izina Gad.
Mwazansobanuriye izina Gad
Mwadufashije koko mukafusobanurira izina
THEONESTE
ni muntuki?murukundo amezate?
imyitwarire ya Abel
solange ni muntuki?
Eh ngo Claude, Jeanette?! Cyakora Claude nzi ni uku ameze rwose hahahhahaa
Munsobanurire izina Charles
Murakoze cyane pe!!!!Munsobanuriye iryanjye kandi nsanze ibyinshi mfite bijyanye naryo!
Ernest , nadia, na Bernadette niko bameze rwose. abo nzi bose niko bameze pe
Naho Elysee Bisobanuragwiki
Murakoze kudusobanurira ,nanjye ndashaka ko mwasobanurira izina Solange
jean d’Ampur
munsonanurire izina ladouce murakoze cyane
mwaritsoba nuriye koko

robotstxt: allowed

filter: keep


text:
Muraho neza, amakuru y’iminsi? Kimwe mu bintu twabonye bifasha kugira imisatsi miremire ni ugusuka. Iyo wasutse imisatsi yawe ntango uba uyisokoza bityo bikayirinda gucika mu gihe ibisuko bikirimo. Ikibazo kijya kivuka mu guhambura ibisuko, ugasanga ya misatsi itari yaracitse nibwo icikiye rimwe yose. Uhambuye neza ku buryo imisatsi utayica, nibyo byafasha imisatsi yawe gukomeza kuba miremire. Reka rero turebere hamwe ibintu bitandukanye byagufasha guhambura neza nyuma yo kumarana ibisuko igihe kirekire. Gusigaho amavuta Ikintu cya mbere gifasha kugabanya gucika nugusiga…
Muraho neza, amakuru y’iminsi? Inkuru y’uyu munsi yasabwe numwe mu bantu bakurikirana urubuga (page) rwacu rwa facebook. Ku bantu bafite imisatsi yacitse mu misaya twabashakiye uburyo bwihuse bwo kuyikuza ukoresheje ibintu usanganywe mu rugo. Video turi burebereho uyu munsi ni uyu mukobwa ukoresha amazi y’umuceri ku misaya ye ngo imisatsi yaho igaruke. Amazi y’umuceri ni ikintu abantu benshi bashobora kubona batarinze bajya kugura. Mbere yo kureba uko yayakoresheje reka tubanze tumenye akamaro k’amazi y’umuceri ku misatsi. Akamaro k’amazi y’umuceri Amazi…


text:
Kwizera ni ukumenya rwose ibyiringirwa udashidikanya ko bitazaba, kandi ni ko kuduhamiriza ibyo tutareba ko ari iby’ukuri. Abaheburayo 11:1
Kwizera ni ukumenya (Ko guhishurirwa), bikwiye kuba ihishurirwa tugendana. Bikakuzura mu matwi yawe no mu bitekerezo. Birakomeye kwizera ibyo utareba, birakomeye kwizera ibintu utazi inzira bizanyuramo, birakomeye kwizera ibintu bidakwirwa no mu mutwe wawe, ariko nagira ngo nkubwire ko uwizeye atazigera akorwa n’isoni.
Ese ubundi ni ibiki twizeye?
Ubundi mu mibare isanzwe tuzi ko rimwe guteranyaho rimwe ari kabiri. Ariko mu kwizera hari igihe rimwe gukuramo rimwe biba ari kabiri. Urugero: Ubwoba uteranyije no kwizera bihwanye na zero. Kwizera uteranyije na diporome yawe ihambaye ushobora kubura akazi! Kwizera iyo uteranyije n’abandi bazabigufashamo hari igihe bidatanga igisubizo. Kwizera uteranyije n’ubwenge bwinshi, ugateranya n’umuryango uvukamo, hari igihe bidatanga igisubizo gishimishije. Ntabwo uzi bagerageje ibyo mvuze, ariko bumiwe batageze ku byo bagombaga kugeraho kubera ko abo ngabo biringiye babatengushye?
Ntabwo muzi ko Bibiliya ivuga ngo” Abantu biringiye abandi bantu bashobora kugira umuvumo?’ Ntabwo uzi ko na none Bibiliya ivuga ngo’ Guhungira ku Witeka bigira umumaro kuruta kuguhungira ku bakomeye?’ Nyamara kwizera, ukuyemo ubwoba, ugakuramo gushidikanya, ugakuramo, ugakuramo, kwizera kugasigara kuri konyine kurakora! Abantu benshi birabagora kwizera, cyane iyo bizera ibyo batareba kubera ko iyo umuntu umubwiye ngo wenda ihangane twahinze umurima uzera urye, yapfa kubyumva. Ariko noneho kwizera ko ahantu hatari ikintu na kimwe ko hazava ibyo kurya birakomeye!
Elisa rimwe bigeze kumuzanira ikibazo cyari gikomeye, umwami yaraje aramubwira ati’ i Samaliya abantu barimo kurya abandi, bariye amahurunguru y’inuma, bariye ibihanga by’indogobe ibintu bimeze nabi! Abantu bari gupfa kandi koko abanzi babo babakoreraga ibintu bibi: Barabarekaga bagahinga, bamara guhinga bagahita bakinga amarembo bakabisarura byose bakabitwara, bakagaruka bagahinga ariko ntibigere basarura. Ibyo bintu byabaye igihe kinini, abantu bicwa n’inzara irenda iyo ibica.
Umuhanuzi Elisa igihe bajyaga kumureba umwami yari arakaye. Aravuga ati’ Turacyafite umuhanuzi muri iki gihugu tukaba dupfye uru rupfu adashobora no kutubariza Uwiteka!’ Elisa Imana iramubwira ngo ‘Ubabwire ko ejo ifu y’ingano izaba igura Shekeli imwe’. Umuntu warindaga umwami, abwira Elisa ati” Nubwo ijuru ryakingura amadirishya yaryo ibyo uvuze ntibyashoboka’ arambwira ati uzabirebesha amaso ariko ntuzabiryaho. Niko byagenze abantu barariye baranyaga, abanzi babo barahunga ariko uwo yapfuye atabiriyeho.
Uwizeye ntazakorwa n’isoni. Ikintu kibabaje, ibindi bintu turabyizera kwizera Imana ni byo byatunaniye. Iyo uri mu maboko ya muganga, uba wumva uri mu maboko meza kandi yiga ntiwari uhari kandi koko akakuvura ugakira. Iyo utega moto, ntuba uzi niba motari ari muzima, ntubanza kumubaza perime cyangwa niba azi na moto uratega gusa ukamwizera. Umukozi umusigira amafunguro, ntuzi isuku agira, ntuzi niaba anaroga, umusigira n’umwana wabyaye ukumva uramwizeye, ariko Imana yo yakubwira iti nzagutabara, uti ‘Ntawamenya Imana niko ihora ivuga!’ Birakomeye kwizera ibyo utareba, birakomeye kwizera ibyo utazi inzira bizanyuramo, ariko uwizeye ntazakorwa n’isoni.
Abantu benshi bazi ko bazamwara, bazi ko bazakorwa n’isoni, ariko niba ari Imana wizeye ntuzakorwa n’isoni. Wikwibaza inzira bizanyuramo ibyo ntubishinzwe.
Pasiteri Habyarimana Desire, reba hano iyi nyigisho yose
[email protected]


text:
Muhanga: Ubuyobozi buranyomoza amakuru y’uko akarere kabujije abantu kubaka
Yanditswe na SEZIBERA ANSELME
Muhanga kimwe n’indi migi itandukanye itegereje igishushanyombonera kigena imikoreshereze y’ubutaka hagendewe ku kintu runaka n’aho cyateganyirijwe kigomba gushyirwa ariko ugasanga hari amakuru acicikana mu batuye ako karere by’umwihariko mu bice by’umujyi wa Muhanga avuga ko ibikorwa by’ubwubatsi byahagaritswe nta muntu wemerewe kubaka igishushanyombonera kitarajya ahagaragara kandi bakavuga ko bibabangamiye.
Bamwe muri abo baturage bagiye batangaza ko umuntu ufite ikibanza kugira ngo acyubake ari ingorabahizi, kuvugurura inyubako nabyo bikaba uko kuko ubuyobozi bubasobanurira ko budashobora gutanga icyangombwa ngo mu gihe icyo gishushanyombonera cy’umujyi kitaragaragazwa ngo bamenye icyo ahantu hateganyirizwa.
Mugisha Regis, umwe mu baganiriye n’Imvaho Nshya, avuga ko yagejeje ikifuzo ke cyo kubaka mu kibanza ke kiri mu kagali ka Ruli mu murenge wa Shyogwe muri ako karere ka Muhanga ntabashe kubyemererwa kuko hari ibindi hateganyirijwe bigendanye n’ikifuzo ndetse n’ikerekezo cy’akarere mu kugira umugi mwiza kandi uri mu yunganira Kigali.
Murenzi Jonas wo mu mudugudu wa Rutenga mu mujyi wa Muhanga na we avuga ko kuvugurura inzu yangiritse bigorana kandi bigafata igihe, byagera aho bamwe bakabivamo kuko hari amakaritsiye azavugururwa atifuzwamo inyubako nk’izihasanzwe.
Abakora umwuga w’ubwubatsi na bo bavuga ko badashimishwa n’iyo myanzuro kuko bibateza ubushomeri bakabura akazi kandi ariko batungishaga imiryango yabo.
Umukozi w’Akarere ka Muhanga ushinzwe imiturire Nzabonimpa Onesphore mu kiganiro n’Imvaho Nshya yahakanye ayo makuru abaturage bafite kuko ngo ntaho ahuriye n’ukuri, ndetse asobanura byimbitse ibijyanye na gahunda zashyizweho n’ubuyobozi.
Yagize ati “Dufite hegitare 4 820 z’umujyi wa Muhanga muri zo izigera kuri 870 zemewe kubakwaho. Hari izindi site 8 akarere kemera gutangaho ibyangombwa byo kubaka ahari umuhanda, aho twavuga nka Munyinya, Kabeza, Binunga, Ruhina, Kivumu, Gifumba n’ahandi hamwe ntibuka neza.
Nka Munyinya dufite igishushanyombonera cyaho kandi hari inyigo twahakoreye yemerera abantu kuba basaba ibyangombwa bakubaka.
Mu murenge wa Nyamabuye hari hegitari 300 z’ubutaka nazo zidufasha kuba twatanga icyangombwa ku muntu ubishaka akaba yakubaka. Dufite kandi mu mujyi wa Muhanga igishushanyombonera cyo kubakaho inganda ubyifuje afite ubushobozi bwo kurwubaka turabimuha nta kibazo”.
Nzabonimpa avuga ko Akarere ka Muhanga kari kuvugana n’Ikigo k’igihugu k’imiturire (Rwanda Housing Authority) kugira ngo igishushanyombonera cy’umujyi wose muri rusange gikorwe, bikaba bigeze ku kiciro cyo gusinyana amasezerano hanyuma rwiyemezamirimo ugomba kugikora akabona gutangira.
Nyuma y’ibyo byose Nzabonimpa akaba ahamagarira abaturage gusobanukirwa neza no kubahiriza gahunda ubuyobozi bwashyizeho mu rwego rwo kunoza imikorere n’imitunganyirize y’umujyi kugira ngo umere neza.


text:
YASUWE 64
Kugira ngo umuntu abeho neza, afite ubuzima bwiza, bimusaba imyitwarire myiza irimo no kurya no kunywa ibintu bifite intungamubiri akeneye kandi akamenya n’uko akwiriye guhitamo iby’umubiri we ukeneye, akirinda ibyo udakeneye.
Nk’uko tubikesha urubuga www.nhs.uk, ibanga ryo kurya neza, ni ukurya bijyanye n’uko umuntu akora. Ni ukuvuga imbaraga yinjiza zikajyana n’izo akoresha.
Iyo umuntu ariye cyangwa akanywa ibirengeje ibyo umubiri we ukeneye, bituma abyibuha bidasanzwe, kuko iyo bigeze mu mubiri ntibikoreshwe, biragenda bikibika nk’ibinure.
Ikindi kandi, umuntu agomba gushyira umwanya uhagije hagati y’ifunguro n’irindi, kugira ngo, umubiri ubone umwanya wo gufata intungamubiri zose ukeneye mu ifunguro.
Ku rubuga www.inc.com , tuhasanga ibyo kurya no kunywa 14 umuntu yafata akaba ariye neza, kandi bikubaka umubiri we, bikawufasha no mu mikorere myiza.
Ibyo byo kurya no kunywa biba byifitemo intungamubiri nyinshi, bikanafasha umubiri kumererwa neza, kuko biba byifitemo ibintu bikiza indwara zimwe na zimwe, birinda kubyimbirwa, bishobora kwica udukoko twangiza cyangwa duhungabanya imikorere myiza y’umubiri (harmful bacteria), ndetse bikongerera umubiri ubudahangarwa.
- Avoka
Avoka ni urubuto rugira amavuta menshi kandi meza, rukaba rufasha amaraso gutembera neza mu mubiri, rugafasha ubwonko kugira ubuzima bwiza, ndetse rugabanya n’umuvuduko w’amaraso.
- Ibishyimbo
Ibishyimbo bikungahaye cyane ku butare bwa ‘fer’ na ‘fibres’ ibyo byombi bikaba bituma ibinure bihora ku rugero ruringaniye, bikagabanya ibyago byo kurwara indwara z’umutima, ndetse bikanakumira indwara ya kanseri .
- Inkeri
Ubwoko bw’inkeri ubwo ari bwo bwose, buba bwifitemo ‘fibres’ na ‘antioxidants’ , ku buryo iyo ziriwe kenshi, zifasha uzirya guhorana umubiri ndetse n’ubwonko bikora neza. Inkeri zigabanya ibyago byo kurwara indwara yitwa ‘Alzheimer’ irangwa no kwibagirwa cyane.
- Broccoli
Broccoli ni imboga z’icyatsi zikungahaye kuri vitamine nka C, A na K izo vitamine zikaba zikumira ibibyimba bya kanseri.
- Shokora y’umukara (Dark chocolate)
Iyo shokora iriwe mu rugero, ariko umuntu akayirya kenshi, bimufasha kubona za ‘antioxidants’ z’umwimerere zituma ahorana akanyamuneza, no gukurikira icyo akora neza nta kurangara.
- Amagi
Amagi afasha amaso gukora neza, ndetse akayarinda ubuhumyi buzanwa no gusaza, ikindi kandi amagi arinda uruhu kwangizwa n’imirasire y’izuba. Amagi anafasha ubwonko gukora neza.
- Amafi
Amafi arimo ubwoko bwinshi, ariko ifi zitwa ‘Salmon’ na ‘sardines’ zigira ibyitwa ‘omega-3’, ibyo bikaba ari ingenzi mu mikorere myiza y’ubwonko.
- Ubunyobwa ndetse n’ibihwagari
Kurya ubunyobwa ndetse n’ibihwagari na byo bizanira umuntu ‘omega-3’ bigafasha mu mikorere myiza y’umutima, ikindi kandi omega-3, igabanya ibinure bibi mu mubiri, ikongera ibinure byiza mu mubiri. Ibyo biribwa birimo ‘omega 3’ kandi, birinda za diyabete zimwe na zimwe, indwara z’umutima, bikagabanya ibyago byo kurwara kanseri ndetse no guturika imitsi yo mu mutwe.
- Amacunga
Abantu benshi bazi ko amacunga agira vitamine C, ariko hari abazi ko iyo vitamine C ari ingenzi cyane mu iremwa ry’utunyangingo tw’amaraso twera (white blood cells) ndetse no mu kongera abasirikare b’umubiri bafasha umubiri guhangana n’indwara.
- Imboga za Epinari
Epinari zikungahaye kuri za Vitamine n’ubutare butandukanye ndetse na fibres. Ubushakashatsi bwerekanye ko kurya epinari kenshi byakumira kanseri ifata intanga z’abagore, kanseri y’ibere n’izindi.
- Ibijumba
Ibijumba bikungahaye kuri vitamine A, iyo vitamine ikaba ari ingenzi mu kongera ubudahangarwa bw’umubiri, ndetse ifasha no mu buzima bw’amagufa no mikorere myiza y’amaso.
- Icyayi
Ubushakashatsi bwagaragaje ko icyayi gifasha mu kurwanya indwara ya “Alzheimer”, Diyabete na kanseri. Ikindi kandi, icyayi cyongera ubuzima bw’amagufa, amenyo n’ishinya.
- Inyanya
Inyanya zikungahaye ku cyitwa ‘lycopene’, iyo lycopene ikaba irinda uruhu kwangizwa n’imirasire y’izuba. Inyanya zigabanya ibinure bibi mu mubiri zikanarinda kanseri zimwe na zimwe.
- Ikivuguto cyateguriwe mu ruganda (Yogurt)
Yogurt igira za ‘bacteria’ z’ubwoko bwiza zigabanya indwara zo mu mara, kandi kuko yogurt ikungahaye kuri ‘Calcium’, irinda indwara z’amagufa (Osteoporosis).


text:
Imikundire ya muntu, igirwamo uruhare cyane n’uburere ahabwa ndetse bikanatsindagirwa n’uburyo aremwa. Umuntu atangira kwiremarema kuva agisamwa bityo buri kimwe kimubayeho kimugiraho ingaruka nziza cyangwa mbi. Uko agenda akura, hagati y’imyaka ibiri n’igice n’irindwi umuntu wese agera mu gihe kirangwa n’icyo bita mu gifaransa complexe d’Oedipe.
Ese ubundi Oedipe ni muntu ki?
Oedipe yamenyekanye nk’Umwami wari waravutse aza gutandukana n’ababyeyi be akiri mutoya, nyuma y’igihe yaje kwica ise kugirango abane na Nyina amugire umugore(amateka ya Oedipe turacyayabakusaniriza).
Umuhanga rero muby’imitekerereze y’abantu izwi nka psychanalyse witwa Sigmund Freud, niwe wabashije guhoberanya ibyo umwana aba ari kubaho muri icyo gihe aba ari hagati y’imyaka ibiri n’igice n’irindwi abihuza n’amateka ya Oedipe .
Nubwo bikunda gusanishwa n’amateka ya Oedipe, ku bakobwa bisanishwa cyane n’amateka y’intwari y’umugerekikazi yitwa Electre wishe nyina kugirango ahorere ise wari warishwe nyine na nyina.
Complexe d’Oedipe se yo ni iki?
Uko umuntu akura hari ibice by’ubukure bw’ubuzima bwo mu mutwe agenda anyuramo. Muri urwo rwego rero iyo umuntu amaze kurenga gatoya imyaka ibiri ashishikazwa cyane no kwifuza gukundwa no gukundwakazwa n’umubyeyi we badahuje igitsina.
Aha umuhungu aba afitiye nyina urukundo rwinshi mu gihe umukobwa we aba afitiye ise urukundo rwinshi. Ibyo ntibirangirira aho gusa kuko umuhungu arakarira ise naho umukobwa we akarakarira nyina. Ibyo biva yuko umuhungu aba abona ise amubuza gusabana na nyina mu gihe akana k’agakobwa ko nako kaba kabona nyina ukabyara asabana nase bikakabangamira.
Nk’uko inyandiko ducyesha urubuga rwa aufeminin.com ibivuga, hagati y’imyaka 3 ni 5, umwana ababazwa n’uko ibyo yiyumvamo atabasha kubyereka umubyeyi badahuje igitsina nk’uko bikwiriye. Ibyo bituma abaho icyo bita complexe de castration nk’uko Freud yabivuze. Icyo gihe umwana arota nabi kandi akaba umunyaburakari ibyo byose rero aba yumva umubyeyi bahuje igitsina ariwe nyirabayazana.
Ese umuntu umwana asohoka ati muri uko kwibeshya aba arimo?
Muri kamere y’umwana nyuma yo kubona ko ibyo yifuza bidashoboka, hagati y’imyaka 5 ni 7, yemera umwanya we muryango akemera n’uw’ababyeyi bombi bityo agatangira kwisanisha n’umubyeyi bahwanije igitsina. Aha umuhungu agerageza kwisanisha na se umubyara naho umukobwa we akisanisha cyane na nyina. Ibyo bigaragarira cyane mu turimo bakora no mu dukino bakina.
Ese umubyeyi afasha ate umwana uri muri icyo kigero?
Umubyeyi yita cyane ku mwana we badahuje igitsina agerageza kumwereka ko uwo bahuje igitsina atari umwanzi we. Umugore yereka agahungu ke ko ise atari umwanzi wako agatoza kureba ibyiza ise yakoze cyangwa yakazaniye n’umugabo akabigenza atyo ku gakobwa ke kari muri icyo kigero.
Ese mu gihe icyo gihe umwana akibayemo nabi byamugiraho iyihe ngaruka?
Nk’uko abahanga mu by’imitekerereze ya muntu babivuga, n’inyandiko dukesha aufeminin.com, mu gihe umwana icyo gihe akibayeho nabi, byamugiraho ingaruka zo kwita ibidashoboka urukundo rwanze.
Ibyo bituma mu mikurire ye ashobora kuzabaho ashakashaka gukunda umuntu umeze nka se iyo ari umukobwa cyagwa se agakura ashaka gukunda umeze umukobwa umenze nka Nyina iyo ari umuhungu.
Kuko ibyo bidashoboka, imikundire y’umuntu wakuranye icyo kibazo ishobora kumusunikira kwikundira uwo bahuje igitsina kuko muba batagihuje uwo yashakagamo atamubonye. Si ibyo gusa bishobora no kugira cyane ingaruka mu mikundire ye haba mu gihe atarashaka ndetse na nyuma yo gushaka bishobora gukomeza kumukurikirana.


text:
Nzirabatinyi Jean né le 14 /08/ 1938 au Rwanda décèdes le 08/05/2014 au Rwanda (Butare)
Imana itegeka byose yamutumiye kwitariki ya 08/05/2014. Uwo munsi, kuwa gatandatu, tariki ya 10/05/2014, mwaramuherekeje
KURI UWO MUNSI TWAGUHEREKEJE BWA NYUMA TWESE ABO
WAKUNZE WAKUNDWAKAJE WATETESHEJE WATONESHEJE
TWATERANIYE TUKWIBUKA AMAGAMBO NTIYASOBANURA
Umugabo wuje urukundo n,urugwiro
Umubyeyi udasanzwe
Sogokuru usabana
Umuvandimwe wuje ubwuzu
Umuturanyi mwiza watunogeye
Wabaye impfura, inyangamugayo, indashyikirwa mu mico no mumibanire n,abantu b,ingeri zose. wigishije abantu benshi kuba abantu, gutandukana nawe biratubabaje, nyamara dusigaye byinshi byiza takwigiyeho. Uwomurage udusigiye ntuzazime muritwe ushobora byose akwiyereke iteka uruhukire mumahoro ijabiro kwa jambo
TUZAHORA TUKWIBUKA
Posted by rwandaises.com


text:
Samedi le 16/03/2013
Twebwe, Abarwanashyaka b’ikubitiro b’ishyaka PPR-Imena bashyize umukono Kuri iyi nyandiko, nyuma yo guhurira mu mugi wa Buruseri mu gihugu cy’Ububiligi ku italiki ya 16/03/2013 tukigira hamwe ibibazo bya politiki byugarije u Rwanda muri iki gihe, tukanungurana ibitekerezo kungamba zihamye zakemura ibibazo bya politiki igihugu cyacu kimazemo imyaka 50 kivurugutamo kuva kibonye ubwigenge,dutangarije abanyarwandakazi n’abanyarwanda bingeri zose n’inshuti z’u Rwanda ko dushinze ishyaka PPR-Imena ( Parti Populaire Rwandais).
Tumaze kubona ko kuva U Rwanda rwabona ubwigenge, rumaze imyaka irenga 50 rwivuruguta mu bibazo bya politiki , ko kandi uko ingoma zagiye zisimburana mu kuyobora u Rwanda, dusanga nta narimwe hashyizweho gahunda ya politiki ihamye yo kurangiza burundu ibibazo bya politiki n’umwiryane mu bana b’u Rwanda bityo bigatera ingaruka mbi zidashira k’umuryango nyarwanda muri rusange, cyane cyane ikibazo cyo kurwanira ubutegetsi n’ikibazo cy’impunzi cyabaye karande ku bana b’u Rwanda ,cyagiye gikurikira ubwicanyi bw’indengakamere bwaranze igihugu cyacu ndetse bigahungabanya k’uburyo bukomeye imibanire y’abanyarwanda, aho usanga abanyarwanda bishishanya, bagambanirana, n’ibindi bibi bisenya ubumwe bw’umuryango nyarwanda ;
Tumaze kubona kandi ko Abanyarwanda aho bari hose, ari abari hanze y’u Rwanda bifuza gusubira mu rwababyaye ntacyo bishisha, ari abari imbere mu gihugu bifuza kubana m’ubwumvikane no m’ubwizerane buzira amakemwa , abanyapolitiki bari hanze nabo bifuza kugira uruhare mu iterambere ry’igihugu cyababyaye, abanyapolitiki bari kubutegetsi mu Rwanda nabo bifuza ko ibyo bagezeho, n’intera bagejejeho u Rwanda bitasenywa n’ababarwanya, muri make ko buri munyarwanda wese akeneye ko ibibazo bibangamiye u Rwanda, biri hagati y’Abanyarwanda b’ingeri zose, byakemurwa mu nzira y’amahoro hatabayeho intambara zivusha amaraso cyangwa ngo zisenye ibyo abanyarwanda bamaze kugeraho ;
Tumaze kubona ko intandaro z’ ingorane n’amakimbirane byaranze u Rwanda byagiye bikomoka kudutsiko tw’abantu bihishe inyuma y’amoko, twagiye tugundira ubutegetsi tugatonesha bamwe maze abadahuje ibitekerezo bya politiki natwo tukabica cyangwa tukabacira ishyanga, dusanga amateka yaranze u Rwanda mu myaka 50 ishize yarakwiye kutubera imbarutso yo guhaguruka tugaharanira gushyiraha hamwe, tukubaka u Rwanda rushya rushingiye k’ubworoherane , ukuri n’ubwubahane kandi rurangwa no kubahiriza amahame ya Demukarasi n’uburenganzira bw’ikiremwamuntu n’iyubahirizwa ry’amategeko n’amahame mpuzamahanga ;
Tumaze kandi kubona ko inzira y’ubutabera yashyizweho na Leta iri kubutegetsi muri iki gihe itagejeje abanyarwanda k’ubumwe n’ubwiyunge nyakuri ngo isibanganye icyuho cy’urwicyekwe mu muryango nyarwanda , dusanga ko u Rwanda rukeneye ubutabera nyarwanda butabogamye ko kandi ari bwo bwonyine bwagaragaza abantu bose bahekuye u Rwanda, ndetse rukagena n’ibihano ku bantu bose bagize uruhare mu marorerwa ya Genocide yo mu Mata 1994, n’ubwicanyi ndengakamere byaranze amateka y’u Rwanda, byose bigakorwa hagamijwe kureba uko umuryango nyarwanda wakwiyubuka kuburyo bubereye bose , bityo ubutabera ntibube uburyo bwo kwihimura no gukandamiza abo mudahuje ibitekerezo, uturere cyangwa se inkomoko, ahubwo bukaba inzira yunga umuryango nyarwanda ikatugeza ku mahoro arambye no kubungabunga ubumwe bw’abanyarwanda.
Tumaze kubona ko ubusumbane mu iterambere burushaho kugenda bwiyongera mu muryango nyarwanda , aho usanga umubare muto w’abanyarwanda urushaho kwikubira ibyiza by’u Rwanda naho umubare munini, cyane cyane wabatuye ibyaro urushaho gukena, kandi tugasanga biterwa na gahunda nyinshi za Leta zirushaho kuremerera umuturage wo hasi zigatuma arushaho gukena kandi ntashyirirweho uburyo bunoze bwo kwiteza imbere;
Ni muri urwo rwego twiyemeje gushyiraho ishyaka rihuza abanyarwanda bose rigamije guharanira ko abanyarwanda bagera k’ubworoherane, ukuri,ubwubahane n’iterambere risaranganijwe bityo hakubakwa Demukarasi ihamye yageza abanyarwanda bose ku itarambere risaranganijwe n’ubutabera bubereye bose, bityo Umunyarwanda akishyira akiza mu rwamubyaye ntankomyi.
Kugira ngo ibyo bigerweho nta maraso yongeye kumeneka, ni ngombwa ko hashyirwaho politiki ishingiye k’ubworoherane (tolérance), ukuri(vérité) ubwubahane ( respect mutuel),n’iterambere risaranganijwe binyuze mu buryo bw’ibiganiro.
Ibyo biganiro byaba bigamije gushaka ibisubizo birambye kandi bitanga ikizere kuri buri munyarwanda wese, cyane cyane Urwanda rw’ejo. Bityo igihugu cyacu ntikizongere kurangwa n’imiborogo, ahubwo Urwanda rukazahora rurangwa no gutemba amata n’ubuki ndetse n’Imana igahora itaha i Rwanda.
Intego z’ishyaka PPR-Imena
1 ) Ishyaka PPR-Imena ryiyemeje guharanira politiki ishingiye k’ubworoherane (Tolérance), ukuri(vérité) ubwubahane ( respect mutuel), iterambere risaranganijwe, Demokarasi n’iyubahirizwa ry’amategeko, amahame n’amasezerano mpuzamahanga n’uburenganzira bw’ikiremwamuntu.
2) Ishyaka PPR-Imena rizaharanira inzira y’ibiganiro bihuza impande zose z’abanyarwanda kuko tubona ari yo nzira yageza u Rwanda ku mahoro arambye.
3) Ishyaka PPR-Imena ryiyemeje guharanira kubaka igihugu kimwe n’umuryango umwe w’abanyaranda (One People, One Nation).
Abarwanashyaka b’ikubitiro b’ishyaka PPR-Imena
1 ) KAZUNGU
2) HAKIZIMANA Célestin
3 ) HABIMANA Bonaventure
4 ) BAKUNDUKIZE Hassan
5 ) RUBINGISA Protogène
6)KARENGERA Augustin
7) NYIRINKINDI Pièrre
8) KAVURATI KAYIHURA Bryan
9) RUTAYISIRE Phocas
UBUYOBOZI BUKURU BW’ISHYAKA
1 ) Bwana KAZUNGU : Perezida w’ishyaka
2 ) Bwana RUTAYISIRE Phocas : Umujyana ushinzwe politiki n’ubutegetsi akaba
n’umuhuzabikorwa mu mugi wa Paris
3) Bwana HABIMANA Bonaventure :Umujyana ushinzwe ubukungu ,ubucuruzi n’imari
4) Bwana RUBUNGIZA Protogène : Umujyanama ushinzwe ubukangurambaga, akaba
n’umuhuzabikorwa w’Ububiligi.
5) Bwana BAKUNDUKIZE Hassan : Umujyanama ushinzwe amakuru, uburezi n’itumanaho.
6 ) Bwana HAKIZIMANA Célestin : Umunyamabanga mukuru
7 )Bwana KARENGERA Augustin : Umubitsi akaba n’umuhuzabikorwa mu mugi wa Rouen.
8) Bwana NYIRINKINDI Pièrre : Umuhuzabikorwa wungirije w’Ububiligi.
9) Bwana KAVURATI KAYIHURA Bryan : Komiseri ushinzwe urubyiruko.
Bikorewe i Buruseri kuwa 16/03/2013
Umunyamabanga Mukuru w’ishyaka
HAKIZIMANA Célestin
anthony (mardi, 19 mars 2013)
noneho ndabona irahe bizoroha kuli cya kirego kireba kagufa. umutangabuhanywa ntaganda azabivuga byose.
Nzaba mbalirwa


text:
Ubutumwa bwa 23.07.2016
Ukwizera Yesu Kristo ni bwo bugingo buhoraho
Yohani 3:14
Umwami wacu Yesu Kristo yadutoranije mu magana menshi y´abanyabyaha atuzanira agakiza. Ku bw´urukundo Imana yakunze abari mw´isi byatumye itanga umwana wayo wikinege kugirango umwizera wese atarimbuka ahubwo ahabwe ubugingo buhoraho.
Abafeso 2:18 Mu kwemera ijambo ry´Imana yabaho kwizera ko Yesu aturokoye kandi tukakira imbabazi tugakizwa ndetse tukanagendera ubugingo buhoraho.
Yohani 3:18 Iyo tumwizeye tukabaho mu ijambo rye ntabwo ducirwaho iteka, kuko utamwizera amaze kucirwaho iteka. Kuko atizeye izina ry´Umwana w´Imana w´ikinege.
Ijambo ryÍmana riratwigisha ukwizera mu ngero zitandukanye. Yohani 4:46 igihe Yesu yari amaze gukiza umwana we wari urwaye nibwo yakiye bugufi arakizwa hamwe númuryango we.
Matayo 7:5-10 Yesu yatangajwe no kwizera kwuwo mutware ku bwo kwatura kandi agashimangira ubushobozi Umwami Yesu afite. Ndetse yabonaga ko avuze ijambo rimwe gusa umugaragu we ahita akira. Kandi niko byamubereye kubwo kwizera Umwami Yesu.
Izi ngero ziratwigisha kugira kwizera kurengeye ibyo amaso yacu atwereka. Nitugomba kubanza kubona ibitangaza kugirango tubone kwizera kuko Imana yacu ni nyabushobozi.
Abaroma 4: Urugero rwa Aburahamu rutwigisha ko Imana irengeye ibyo amaso yacu atwereka nkuko yasezeranye Aburahamu ikabisohoza na nubu ntabwo yahindutse. Vs 16 Imbere yiyo yizeye ari yo Mana izura abapfuye, ikita ibitariho nk´aho biriho.
Mu kwizera Imana habaho kubona muri Mpwemu. Kubona ibitaho nk´aho biriho. Kwatura positiv no kumenya ubushobozi bw´Imana no kubugendera.
Abaroma 5: 1-5 Mu kwizera turonka amahoro, kwihangana, ibyiringiro byo kuzabona Imana.
1 Kor 2: 1-5 Ukwizera kuduhesha ubugingo buhoraho ntabwo ari ugushyingiye ku bwenge bw´abantu ahubwo núkwizera imbaraga z´Imana. Iyo Mana yaciye inzira mu kiyaga gitukura, ntabwo yahindutse.
Abafeso 4:5-6 Dukeneye kwumnva ijambo ryímana kimwe kand i tukagira ubumwe bwo kwizera kuko nibwo dutsindira hamwe.
Abafeso 6:14 Ukwizera n´ingabo idukira imyambi ya Satani kuko tumuneshesha ijambo rifite ububasha bw´Imana.
Luka 8:22-25 Igihe abagishwa ba Yesu batewe núbwoba batakambira Yesu ko bapfuye kandi bari kumwe nawe mu bwato. Ubwoba butuma twibagira Umwami twakiriye mu mitima yacu ko ari kumwe natwe.
Imana idushoboze ibihe byose no mu bigoye kuyizera ko iri kumwe natwe dusenge twizeye kandi twakire inyishu ntubwo tuba tutarayibona kandi tubigendere. Amen.


text:
Icyumweru cy’ISAKARAMENTU RITAGATIFU, 14 kamena 2020
Amasomo: Ivug 8, 2-3.14b-16a; Zab 147, 12-13.14.15, 19-20; 1 Kor 10, 16-17; Yh 6, 51-58.
“Urya umubiri wanjye akanywa n’amaraso yanjye agira Ubugingo bw’iteka kandi nzamuzura ku munsi w’imperuka”
Bavandimwe muri Kristu, nimugire ineza n’amahoro bituruka ku Mana Data na Mwana na Roho Mutagatifu!
Nyuma y’uko ku cyumweru gishize duhimbaje umunsi mukuru w’Ubutatu Butagatifu, kuri iki cyumumweru turahimbaza umunsi mukuru w’Isakaramentu ritagatifu ry’umubiri n’amaraso bya Nyagasani Yezu. Ni umunsi mukuru tuzirikanaho ko Nyagasani Yezu ari muzima mu gisa n’umugati no mu gisa na divayi.
Uyu munsi mukuru ufite imizi mu kinyejana cya 8 aho mu gitambo cya missa abakristu berekwaga kandi bagahamagarirwa kurangamira umubiri wa Nyagasani muri hostiya ntagatifu, ariko umunsi mukuru nyirizina washyizweho na Papa Urbain IV ku itariki ya 8 nzeri mu mwaka w’1264, hagamijwe gukangurira abakristu guhabwa Ukaristiya ari benshi kandi neza.
Amasomo tuzirikana:
Ivug 8, 2-3. 14b-16a; Zab 147; 1 Kor 10, 16- 17; Yh 6, 51- 58
Mu gitabo cy’Ivugururamategeko turumva Musa yibutsa Umuryango w’Imana uburyo Uhoraho yabatungishije mu butayu ifunguro batari barigeze bamenya agamije kubigisha ko umuntu atabeshwaho n’umugati gusa ahubwo icy’ibanze ari ugukurikiza amategeko ibindi akabironkaho umugereka.
Iryo funguro ryabatunze mu gihe gikomeye cy’urugendo rwarambye kandi rugoye ni impamba y’abagenzi baganaga igihugu cy’isezerano ryashushanyaga umubiri wa Nyagasani duhabwa ukatubera ifunguro mu rugendo rugana Ijuru, igihugu twasezeranyijwe, iwacu h’ukuri, aho tugomba kubana n’Imana.
Koko isezerano rya kera ryacaga amarenga y’ibyagombaga kuba. Ryakuwe n’irishya Kristu umugati Nyabuzima atubereye impamba idatuba mu rugendo rwacu. Ukaristiya ni umugati nyabuzima, ni Yezu nyirizina. Ukaristiya irema ubumwe bw’abasangira-ngendo.
Pahulo Mutagatifu arabyibutsa ikoraniro ry’i Korinti abashishikariza guharanira ubumwe muri bo bakirinda icyabatandukanya kuko n’ubwo ari benshi kandi bakaba batandukanye mu buryo bunyuranye, kuba basangira umugati umwe, umubiri wa Kristu bigomba kubaremamo ubumwe bw’indatana.
Bavandimwe ubu bumwe ni bwo Kristu yasabiye abe ubwo yari agiye gutandukana na bo agira ati: “bose babe umwe. Nk’uko wowe, Dawe, uri muri njye, nanjye nkaba muri wowe, ndasaba ko na bo bunga ubumwe muri twe, kugira ngo isi yemere ko ari wowe wantumye” (Yh 17,21).
Umubiri wa Nyagasani ni wo uremye ubwo bumwe. Umubiri wa Nyagasani ni wo uremye Kiliziya. Yezu ati: “urya umubiri wanjye kandi akanywa amaraso yanjye angumamo nanjye nkamugumamo. Mbese nk’uko Data wantumye ariho, nanjye nkabaho ku bwa Data, bityo undya na we azabaho ku bwanjye”.
Kuba abayahudi barijujutiye amagambo ya Yezu ubwo yaravuze ko umugati azatanga ngo uribwe ari umubiri we n’amaraso ye ntawabibarenganyiriza cyane kuko birenze kure ubwenge bwa muntu. Uretse kuba ari Nyagasani we ubwe wabihishuye nta bwenge bwabasha kubyihishurira.
Yewe no kwemera ibyo Nyagasani yaduhishuriye bisaba ingabire ye kuko ku bw’umubiri n’amaraso ntitubasha kubishyikira.
Bavandimwe,isakaramentu ry’Ukaristiya ryaremwe na Yezu ubwe ubwo yari araye ari budupfire. Ni isakaramentu ry’urukundo yadukunze. Yohani umwanditsi w’Ivanjili (Yh 13, 1) ati: “uko yagakunze abe bari munsi, abakunda byimazeyo”.
Nk’uko tubisanga mu Ivanjili yanditswe na Mt 26,26-27; Mk 14, 22-25; Lk 22,33-34 ni mu isangira rya nyuma hujujwe ibyo twumvise mu Ivanjili ya none aho Yezu yasezeranyaga Abayahudi kuzabaha umubiri we n’amaraso ye ho ifunguro ngo:”nuko bafungura, Yezu afata umugati; amaze gushimira Imana, arawumanyura, awuhereza abigishwa be, ati: “nimwakire, murye: iki ni umubiri wanjye”. Arongera afata n’inkongoro, arashimira, arabahereza ati: ‘Nimunyweho mwese, kuko iki ari amaraso yanjye, ay’Isezerano, agiye kumenerwa benshi ngo babarirwe ibyaha’”.
Gatigisimu ya Kiliziya gatolika ivuga Ukaristiya muri aya magambo: “Ukaristiya ni Isakramentu ririmo Yezu Kristu ubwe rwose mu bimenyetso by’umugati na divayi akatubera icyarimwe igitambo, ifunguro n’inshuti tubana”.
Bavandimwe, muri Ukaristiya ni Yezu muzima twakira, mu gisa n’umugati no mu gisa na divayi. Mu gitambo kitavusha amaraso duhimbaza igitambo yaduturiye ku musaraba akatumenera amaraso kugira ngo turonke ubugingo muri we, dukire urupfu rw’iteka tubone ubuzima buhoraho tumukesha.
Muri Ukaristiya duhabwa ifunguro rya Roho zacu, tukaronka ubungingo muri twe kuko tuba twakiriye mu buzima bwacu Bugingo-buzima. Ni we utwibwirira ati: “Ni njye nzira, ukuri n’ubugingo” (Yh 14,6). Ni na byo yatubwiye uyu munsi mu magambo yumvikana neza agira ati: “Ndababwira ukuri koko: nimutarya umubiri w’Umwana w’umuntu, ntimunywe n’amaraso ye, ntimuzagira ubugingo muri mwe. Na ho urya umubiri wanjye, akanywa n’amaraso yanjye, agira ubugingo bw’iteka, kandi nzamuzura ku munsi w’imperuka” (Yh 8, 53-54).
Muri Ukaristiya twakira Yezu nk’inshuti yacu. Ya nshuti nyanshuti iduhora hafi cyane cyane mu bihe bigoye. Uretse ibikorwa bitandukanye atugaragarizamo urwo rukundo rwe, aranabitwibwirira mu magambo ye ati: “Njye sinkibita abagaragu, kuko umugaragu atamenya icyo shebuja akora; ahubwo mbise inshuti, kuko nabamenyesheje ibyo numvanye Data byose” (Yh 15,15).
Kugira inshuti nka Yezu ni amahirwe akomeye cyane kandi atagomba kudupfira ubusa. Ni inshuti idutegereje igihe cyose kandi yiteguye kudutabara. Ni we ugira ati: “Nimungane mwese, abarushye n’abaremerewen njye nzabaruhura” (Mt 11,28).
Muri Ukaristiya ni ho duhurira na Yezu ku buryo bwihariye. Tumusange, tumuhabwe, tumushengerere, tumusabe kutubera igisubizo cy’ibibazo bitandukanye duhura na byo.
Bavandimwe, mu guhimbaza uyu munsi mukuru w’isakaramentu ritagatifu ry’umubiri n’amaraso bya Nyagasani, ntabwo ari umwanya gusa wo gusobanukirwa n’icyo Ukaristiya ari cyo ni n’umwanya wo kuzirikana urukundo rw’Imana no kwibaza uburyo twarwakiriye kandi turusubiza.
Ukaristiya mbere ya byose ni isakaramentu ry’urukundo rw’Imana. Yezu ati: “mbahaye itegeko rishya: nimukundane nk’uko nanjye nabakunze” (Yh 13, 34).
Kumenya icyo Ukaristiya ari cyo ndetse no kuyihabwa, byose bitayobowe n’urukundo byaba ari uguta igihe, kuko urukundo ni rwo nkingi mwikorezi byose byubakiyeho.
Ni ngombwa rero kwisuzuma tukamenya uko duhagaze. Tuzi neza ko Yezu duhabwa adukiza ariko kandi ni na ngombwa kumenya ko uwo twakira iwacu nk’Umukunzi ari n’Umwami wuje icyubahiro. Ntibikwiye ko twamwakirira ahadasukuye, ahadateguriwe uwo dukunda, ahadakwiye Umwami wuje ikuzo.
Mutagatifu Tomasi wa Akwino muri ya ndirimbo ye nziza yitwa RATA SIYONI hari aho agira ati: “Ahabwa ababi n’abeza ariko biranyuranye ni urupfu n’ ubugingo.Ubugingo ni ubw’abeza, ababi bahabwa urupfu ni bo birobanura”.
Tumugane twabanje kumwitwaraho, tumusabe ingabire y’urukundo nyarwo, maze tumuhabwe aduhindure duse na We.
Umubyeyi Bikira Mariya wamwakiriye mbere yo kumushyikiriza isi adusabire ingabire yo kumwakira nka we mu buzima bwacu.
Nyagasani Yezu nabane namwe!
Padiri Sibomana Oswald


text:
Abazungu bageze kure.Urwo bakunda imbwa zabo rurahanitse.Uyunguyu yabonye ukuntu abagore n’abakobwa b’Abirabura baberwa n’imisatsi y’imiterano bakemera ikabahenda,biramutangaza.
Aho abagabo na bo basigariye bayitendeza muri mode y’amadredi,yasanze ari ibintu byiza agomba kugurira Alfred,imbwa ye imuhora iruhande.Ni yo yabaye cadeau ya anniversaire!
Kuri uwo munsi yarayisohokanye bisanzwe hamwe na bagenzi be bafite bene ayo matungo. Bamwe bati « Dore igitekerezo kizima!Nanjye iyanjye ngiye kuyakorera(amafaranga) nyambike nk’iyi pe! » Naho abandi bati « Kuki atayihaye ya misatsi y’irende nk’iri ryacu ko ari ryo rijyanye n’uruhu rwayo ? »
Mu gihe bari bakiyitangarira,umusore w’Umurasta arahahita, yifoye cyane n’inkumi ye, bose bagenda bahengura bongera bahengeka iyo misatsi yabo.Nuko na Alfred azunguza umutwe,imisatsi irikaraga, maze abari aho amashyi ngo kacikaciii!!Abandi ngo bahindukire,batangira gushyira ingofero mu mutwe.
Ibi byari bikwiye gutuma benshi basubira kuri ya misatsi y’imimerano kandi bikabatera ishema.N’ubwo yaba yayindi yo ku rugamba(cheveux en bataille) yo ni umwimerere ku buryo ari ntaho bazasangirira na yo na Nyakabwana.
By P.B


text:
Nyuma y’igihe gito gishize hamenyekanye umwana witwa Gisa Gakwisi umaze kwamamara kubera igihangano yakoze mu ibumba kigaragaza isura ya Kigali Convention Center na Radisson Blue ndetse n’ibice biyikikije,kuri ubu mu Karere ka Kayonza hagaragaye undi mwana witwa Alphonse ukora ibishuhanyo(plan) by’amazu atandukanye ku buryo ababibonye bose batangazwa n’impano uyu mwana afite.
Impano y’uyu mwana itangarirwa n’umuhisi n’umugenzi bitewe n’ubuhanga agaragaza mu kwigana.
Nsabimana Alphonse yatangarije ijamboryumwana.com ko yakuranye iyi mpano yo gushushanya no gushaka kumenya ibintu byinshi.
Yagize ati “Impano yo gushushanya natangiye kuyigaragaza nkiri muto cyane. Ndi umwana nagiraga amatsiko menshi, nkunda kumenya no kubaza kuri buri kintu. Rimwe na rimwe iyo nagiye mu mu mujyi wa Kayonza ndaza nkakora ibyo nabonye cyane cyane amazu y’abakire nkayigana nifashishije ibikenyeri.”
Yakomeje avuga ko yifuza ko yafashwa kuzamura impano ye kuko azi gukora ibishushanyo by’amazu atandukanye bigakundwa na benshi ku buryo harimo n’ababigura kubera ukuntu baba babikunze, yavuze ko iyo abonye umugurira igihangano kimwe akimuhera ibihumbi 10 000 ariko ngo abenshi baba bashaka kumuha amafaranga make 1000, 2000….. n’ubwo bimuvuna kuko inzu imwe ashobora kuyikora mu gihe cy’iminsi itatu, uyu mwana yavuze ko atayitanga ku mafaranga make kuko yaba atesheje agaciro impano afite.
Uyu mwana yavuze ko ibi abikora avuye ku ishuri akaba abikora mu rwego rwo gushaka ibikoresho by’ishuri kuko umuryango we ukennye, yongeye gusaba ababona ibihangano bye ko bamuba hafi bakamufasha kubiteza imbere bikazamufasha gutegura ejo he hazaza kuko yiyumvamo iyi mpano.


text:
Umuyobozi wa Polisi muri Bugesera yasabye abanyonzi gushishoza kugira ngo birinde gutwara abanyabyaha.
Umuyobozi wa Polisi mu karere ka Bugesera w’agateganyo, Chief Inspector of Police (CIP) Alexis Ntaburana yakanguriye abatwara abagenzi ku magare bakorera mu murenge wa Nyamata kurangwa n’ubushishozi kugira ngo birinde gutwara abagiye gukora ibyaha cyangwa abafite ibintu bitemewe n’amategeko nk’ibiyobyabwenge.
CIP Ntaburana yabwiye abo Banyonzi bibumbiye mu Ishyirahamwe bise Cooperative de Transport à Velo de Nyamata (COTAVENYA) ko bamwe mu batunda ibiyobyabwenge na magendu batwarwa na bamwe mu bakora iyo mirimo yo gutwara abagenzi ku magare; kandi yongeraho ko bamwe babatwara bazi neza ko bafite ibintu bibuzanyijwe; abandi bakabatwara batabizi biturutse ku kutagira ubushishozi.
Yababwiye ati,"Mu bakiriya banyu hashobora kubamo abanyabyaha. Ntitubabwira ngo mujye musaka umutwaro w’umugenzi; ariko mukwiriye kugira amakenga n’ubushishozi kugira ngo mwirinde kuba ibikoresho by’abanyabyaha. Igihe cyose mugize uwo mukekaho ibikorwa binyuranyije n’amategeko mugomba kubimenyesha Polisi mu maguru mashya kugira ngo afatwe; cyangwa mukabimenyesha izindi nzego zibishinzwe zibari hafi."
Yagize kandi ati,"Iyo hagize ikintu gihungabanya umutekano; bigira ingaruka ku ituze n’amahoro bya rubanda. Ni yo mpamvu buri wese akwiriye kwiha umukoro wo gufatanya n’abandi gukumira no kurwanya icyahungabanya umutekano w’igihugu n’abagituye."
CIP Ntaburana yabasabye kwirinda ibyaha; byaba ibifitanye isano n’imirimo bakora, ndetse n’ibindi muri rusange; aha akaba yarababwiye ko icyo basabwa ari ugutangira amakuru ku gihe yerekeye ikintu cyose kinyuranyije n’amategeko kugira ngo inzego zibishinzwe zigikumire cyangwa zifate abagikoze.
Mu ijambo rye, Umuyobozi wa COTRAVENYA, Nizeyimana Janvier yabwiye bagenzi be ati," Iyi mirimo idutunze ikanadutungira imiryango tuyikora nta nkomyi kubera ko igihugu cyacu gifite umutekano usesuye. Ntitugomba gutwarwa umutima no gushaka amafaranga ngo twibagirwe cyangwa twirengagize ko ibyo dukora byose tubikesha kuba igihugu gifite umutekano. Tugomba rero kugira uruhare mu gukumira no kurwanya icyo ari cyo cyose cyawuhungabanya. Ntihakagire uwigira ntibindeba; ahubwo twese dusenyere umugozi umwe mu kurwanya ikibi aho kiva kikagera."


text:
ABAGABO - ABAGORE - ABAKOBWA BEZA - ABASOMYI B'IGITUBA - AGAKINGIRIZO - AMABERE - AMAFOTO Y'IBITUBA - AMAFOTO YO GUSWERA - GUKUNA - GUSOHORA K'UMUGORE - GUSOHORA - GUSOMANA - GUSWERA - GUSWERA IGITUBA KININI - GUSWERA NEZA - IBIBAZO BY'IGITSINA - IGITUBA - IGITUBA KININI - IKIBUNO - IMBORO - INAMA Z'IGITSINA - INAMA Z'URUKUNDO - INDWARA Z'IBITSINA - KUNYAZA - KWIKINISHA - RUGONGO - URUKUNDO - URWENYA - VIDEO Z'ABAKOBWA BEZA - VIDEO Z'IKIMANSURO - VIDEO Z'URUKUNDO - VIDEO ZO GUSWERA - VIDEO ZO GUSWERA Z'ABAHINDE - VIDEO ZO KUNYONGA IKIBUNO - VIDEO ZO GUSWERA Z'ABAGANDE - VIDEO ZO KUNYAZA - VIDEO Z'ABAKOBWA BIKINISHA - VIDEO ZA RUGONGO NINI - VIDEO Z'IGITUBA KININI
UMUGORE MU MURYANGO
par Bangambiki
Umuryango ni nk'igiti. Igiti kigizwe n'imizi itagaragara, igihimba amashami ndetse n'ibibabi. Imizi ni yo igaburira igiti noneho igiti kigakunda kikera imbuto.
Umugore mu muryango ameze nk'igihimba,amashami n'ibibabi. Umugore akenshi ni we ukunze kugaragara mu rugo, ni we umenya ibintu byinshi byo mu rugo, abwirwa byinshi akumva byinshi byerekeranye n'urugo rwe. Nk'uko imizi y'igiti ariyo ikigaburira ni nako umugabo ari we mizi y'urugo. Akenshi usanga umugabo atirirwa mu rugo yasohotse yagiye ku kazi kaba aka leta, gucuruza, n'ibindi. Iyo rero urugo ruhahirwa neza usanga umugore atoshye ameze neza. Abantu bakavuga bati "umugore wa kanaka ni igitego"Ni uko uwo mugore aba afite imizi myiza imutunga. Mu kinyarwanda bavuga "gutunga umugore".
Umugore rero
1.Arera abana
2.Yakira kandi akabyaza umusaruro umutungo w'umugabo
3.Agomba kumenya kubaha umugabo
4.Agomba kumenya ko ari Cyuzuzo
5.Kugira umugabo inama mu byemezo afata by'umuryango
6.Ntagomba guhimana n'umugabo-umugore agomba gucisha make akirinda guhimana n'umugabo kuko bisenya. Hari abagore usanga bavuga bati "ubwo anywa nanjye ni ukunywa, ubwo asambana nanjye ni ugusambana." Byakabaye byiza utiganye ingeso mbi z'umugabo ahubwo mu bugwaneza bwawe ukagerageza kumukosora.
7.Umugore agomba gutuma urugo rugendwa. Umugore mwiza ni nk'igicucu cy'igiti. Abagenzi baramusanga bakugama izuba akabazimanira agatuma uwo muryango ukundwa. Ariko habaho n'abagore gica barya abagendereye urugo bakarucamo inshuti abantu bakavuma uwo muryango.
8.Akazi k'umugore ni ukurera umugabo. Ntabwo ubundi umugore aba yaraje kurera abana. Kuko iyo umugore asanze umugabo asanga nta bana bafite, aba agomba kumurera rero akamuvanamo umugabo umukwiriye. Bijya bitangaza rero iyo umugore azamuye urwitwazo ngo impamvu adafura imyenda y'umugabo ni uko aba yabanje gufura iy'abana. Hari n'abanga guhindukira ngo barimo baronsa. Mu by'ukuri ibyo bigaragaza ko umugore aba atazi icyamuzanye.
Subscribe to: Post Comments (Atom)


text:
Amasomo matagatifu tuzirikana:
Isomo rya mbere: Intg 2, 18-24;
Zab 127, 1-6;
Isomo rya kabiri: Hb 2, 9-11;
Ivanjili: Mk 10, 2-16.
NTIHAKAGIRE UTANDUKANYA ICYO IMANA YAFATANYIJE
Amasomo yo kuri iki cyumweru cya 27 mu byumweru bisanzwe by’umwaka wa Liturgiya aradukangurira kuzirikana ku Isakramentu ryo gushyingirwa no ku rukundo rw’abashakanye.
Mu isomo rya mbere, twumvise Uhoraho Imana afata umwanzuro wo gukura Muntu mu mwijima w’ubwigunge: ‘Si byiza ko Muntu aba wenyine, ngiye kumugenera umufasha bakwiranye’. Uwo mufasha ava mu rubavu rw’umugabo maze akitwa umugore, ‘igufwa ryo mu magufwa yanjye, n’umubiri uvuye mu mubiri wanjye’. Iyo ni impamvu ihamye ituma umugabo asiga se na nyina, akizirika ku mugore we, maze bakaba umubiri umwe.
Mu ivanjili, twumvise abafarizayi begera Yezu, bamugendera runono, bamwinjirira, bashaka kumubaza bamwinja. Baramubaza niba umugabo afite uburenganzira bwo gusenda umugore we. We arabasubiza ahereye mu ntangiriro Imana irema umugabo n’umugore: “Naho mu ntangiriro y’isi, ‘Imana yaremye umugabo n’umugore; niyo mpamvu umugabo azasiga se na nyina, akifatanya n’umugore we, maze bombi bakaba umubiri umwe’. Bityo ntibaba bakiri babiri, ahubwo baba ari umubiri umwe. Nuko rero ntihakagire utandukanya icyo Imana yafatanyije”.
Ese koko umugabo afite uruhushya rwo gusenda umugore we ku mpamvu ibonetse yose? Abafarizayi bo bifitiye umugambi mutindi mubisha wo kwikiza Yezu. Barahurura bahutera badatezuka bagambiriye kumuta mu mutego. Nibyo koko, Musa yemereye umugabo gusenda umugore we. Mu gitabo cy’ivugururamategeko (24, 1) batubwira ko umugabo ashobora kwandika urupapuro rw’isenda maze akirukana umugore we. Iyo Yezu avuguruza ibyo byanditse, bari kumurega kwica itegeko rya Musa bityo bakaba bafite uburenganzira bwo kumutera amabuye. Agatima kareharehera ubucabiranya n’ubugambanyi kabahumye amaso maze gacurika ibitekerezo byabo. Nyamara birengagizaga nkana ko iryo tegeko ryashyizweho kubera ko umutima wabo unangiye. Iyo Yezu yemeza ko umugabo yemerewe gusenda umugore we ku mpamvu ibonetse yose yari kuba yivuguruje ubwe kuko mu ntangiriro Imana yabaremye ari umugabo n’umugore bityo ishimangira ubumwe bw’indatana hagati y’umugabo n’umugore bagiranye amasezerano yo kubana akaramata mu isakramentu ry’ugushyingirwa.
Mu ntangiriro Imana yaremye umugabo n’umugore bityo irema isakramentu ry’Ugushyingirwa rishingiye ku rukundo no ku bumwe bw’abashakanye kugeza babaye umubiri umwe. Kubera iyo mpamvu rero, nta muntu n’umwe ufite uburenganzira bwo gutandukanya icyo Imana yafatanyije! Isakramentu ry’ugushyingirwa rigomba kubahwa no kubahirizwa, gusigasigwa no kurindwa kuko ari isakramentu rishimangira ubumwe n’urukundo by’abiyemeje kubana nk’umugabo n’umugore kandi bakazatandukanywa n’urupfu rwonyine bityo rero ‘ntihakagire umuntu utandukanya icyo Imana yafatanyije’.
Uhoraho Imana yaremye isakramentu ry’ugushyingirwa igihe aremeye umugabo umugore amukuye mu rubavu rwe. Iryo ni ishingiro rikomeye ry’ubumwe, urukundo n’ukudatandukana kw’umugabo n’umugore bityo bakabana akaramata. Uwanditse aya magambo twumvise mu isomo rya mbere yanzura agira, ati: ‘Nicyo gituma umugabo asiga se na nyina, akizirika ku mugore we, bakaba umubiri umwe’.
Nyamara ubwo bumwe bw’umugabo n’umugore bagiranye amasezerano yo kubana mu isakramentu ry’ugushyingirwa akenshi na kenshi buhura n’ibigeragezo byinshi bitewe n’imiterere y’ubuzima ndetse n’isi ya none dutuyemo. Kubera gushaka ubuzima bworoshye no guharanira kutigora, kubera gutwarwa n’irari, hari benshi bafite agatima karehareha bashaka gutandukana. Ibigeragezo, imihangayiko n’ubuzima busharira tubamo ntibikwiye guhanagura mu bitekerezo byacu umugambi w’Imana wa kera na kare wo gucungura Muntu igihe imuremye kandi ikamuremera umufasha bakwiranye bagomba gusangira akabisi n’agahiye.
Urugo rw’abashakanye ni igicumbi cy’ubuzima bwose iyo buva bukagera, ni ishingiro ry’igihugu, Kiliziya n’isi yose niyo mpamvu rugomba kubahwa, gusigasigwa, gushyigikirwa no gushimangirwa. Isakramentu ry’ugushyingirwa ni ubukungu bwa muntu niyo mpamvu urugo rugomba kurindwa ibiruhungeta n’ibiruhungabanya. Tugomba kururinda ibyonnyi n’ibindi byose byarushegesha kuko iyo urugo rudasigasiwe inyoko muntu irahababarira.
Inyigisho za Kiliziya zishingiye ku Ijambo ry’Imana zishimangira ihame ry’uko icy’Imana yafatanyije nta we ugomba kugitandukanya (Mt 5, 31-32; 19, 3-9; Mc 10, 9; Lc 16, 18; 1Kor 7, 10-11). Izo nyigisho tuzisanga mu gitabo cy’amategeko ya Kiliziya ku ngingo y’1141 ndetse no muri Gatigisimu ya Kiliziya gatolika ku gika cyayo cya 2384. Urugo rushingiye ku bumwe bw’abashakanye kubera ko bafatanyijwe n’Imana. Nta muntu n’umwe rero ufite uburenganzira bwo kubatandukanya kuko ubumwe bwabo bufasha Imana kurema bakabyara bagatunga ndetse bagatunganirwa mu byishimo n’umudendezo; ubwitandukanye bwabo bubyara urupfu kuko baba bahaye urwaho Sekibi ngo abannyege, abaribate kandi abarimburire mu nyenga y’urupfu rw’iteka.
Dusabe Nyagasani kugira ngo arinde ingo z’abashakanye ibizihutaza, ibizihungabanya n’ibizisenya byose maze urugo rube irerero ry’abitegura kuziturira mu mudendezo udashira w’ubugingo bw’iteka. Imibereho yacu ibere abandi urugero maze Imana Data isingirizwe mu buzima bwacu hamwe n’Umwana wayo mu bumwe bwa Roho mutagatifu uko amasekuruza agenda asimburana n’amasekuruza ubu n’iteka ryose. Amen.
Padri Léonidas NGARUKIYINTWARI


text:
Hari impamvu zatuma usengera igihugu cyawe
Yanditswe na: Ubwanditsi
2021-06-14 08:16:23
Mu mpamvu nyinshi zatuma umukristo akwiye gusengera igihugu cye, gakondo ye, ingobyi imuhetse harimo 5 z’ingenzi tugiye kugarukaho muri iyi nyigisho.
Igihugu n’abayobozi bacyo nibo Imana idusaba guheraho dusenga: Ibi tugomba kubikora mbere y’uko dusengera ibyifuzo byacu
"Irya mbere ya byose ndaguhugurira kwingingira abantu bose, no kubasengera no kubasabira no kubashimira, ariko cyane cyane abami n’abatware bose kugira ngo duhore mu mahoro tutabona ibyago, twubaha Imana kandi twitonda rwose." 1Timoteyo 2:1-2
Igihugu cyawe niyo gakondo yawe mu Isi: Iyo isenyutse uhinduka umunyamahanga n’ubwo waba uri umuyobozi ahandi, n’ubwo waba uri umuherwe. Urugero: Yozefu yabaye Ministri w’Intebe muri Egiputa ariko ntibyamugize umunyamisiri. Ahandi uratembera ariko iwanyu urisanzura, urishyira-ukizana.
Mu gihugu cyawe ni hamwe mu hantu ha mbere umugisha Imana iguha wuzurira: Umugisha wose utabimburiwe no kugira iwanyu uba ubuzemo ikintu kinini.
Niho ibyishimo by’umuntu byuzurira: "Twicaraga ku migezi y’i Babuloni, Tukarira twibutse i Siyoni. Ku biti bimera iruhande rw’amazi yo hagati y’i Babuloni, Twari tumanitseho inanga zacu. Kuko abatujyanye ho iminyago badushakiragaho indirimbo aho hantu, Abatunyaze badushakagaho ibyishimo bati “Nimuturirimbire ku ndirimbo z’i Siyoni.” Zaburi 137:1-4
Gusengera igihugu bisibiza ibyago byari kukibaho, Cyangwa ibyo byago bigakurwaho burundu : ’Maze abantu banjye bitiriwe izina ryanjye nibicisha bugufi bagasenga, bagashaka mu maso hanjye bagahindukira bakareka ingeso zabo mbi, nanjye nzumva ndi mu ijuru mbababarire igicumuro cyabo, mbakirize igihugu." 2Ingoma 7:14
Ndagukangurira gusengera igihugu cyawe ubigize intego, kandi ushyizeho umwete. Past Fidèle MASENGO uyobora Foursquare Church, niwe waduteguriye iyi nyigiso.
Source: Amasezerano.com
[email protected]


text:
Umuganga akaba n’umwarimu w’umuhanga ukomoka mu gihugu cy’Ububiligi Ovide Decroly yashinze ishuri ry’abana mu 1901,aza gushinga n’irindi ry’abana bafite ubuzima buzima(enfants normaux) mu mwaka wa 1907.Igikorwa cye cyagiye mu murongo w’abandi bahanga nka J.Itard na M.Montessori bashyizeho amahame y’ingenzi agenderwaho mu burezi bushyashya.
Urubuga rwa universalis ruvuga ko imyigishirize ya Decroly igizwe n’ibikorwa by’umubiri(activités phyisiques),uburezi bwa gihanga no gutoza ikiza.Ibi bigashingira ku gukorera mu matsinda(travail en équipe),kwiyobora no kugira inshingano.Ishuri rigafatwa nka sosiyete bigiramo amategeko y’imibereho.
Uburezi bushingiye k’ubuhanga buganzwa no gushyira kuri gahunda aho wigishiriza,ugakoresha abo wigisha.Ibi bigasubiza iby’ingenzi umwana akeneye nko kwirwanaho imbere y’ibyago,gukora no kuruhuka.
Uguha umwanya umwana agakora bituma umurimo ukorwa mu buryo bwiza(methodes actives) bituma habaho igikorwa cyo kwitegereza,ugahuza ibyo ureba n’ibyo usanzwe uzi maze ugatanga igisubizo.
Ovide Decroly yafashwe n’indwara y’umunaniro mu mwaka wa 1930 aza gupfa ku italiki ya 12 Nzeri mu mwaka wa 1932,mu busitani bw’ishuri yashinze mu 1901.
Ubu buryo bw’imyigishirize bwa Ovide Decroly bwaje kwamamara ku isi yose .Mu mwaka wa 1932 ,si Ububiligi bwonyine n’Uburayi bwakoreshaga ubu buryo bw’imyigishirize kuko no muri Turukiya,Boliviya ,Chili n’ahandi bakoreshaga buno buryo.


text:
Yanditswe Sep, 16 2021 18:16 PM | 56,608 Views
Perezida wa Republika Paul Kagame ubwo yagezaga ikiganiro ku bitabiriye inama y’ikigo cyo mu Budage cya Stern Stewart Institute, yagaragaje ko hakwiye kuba imikoranire hagati y’abayobozi n’abayoborwa, ndetse asobanura ko imiyoborere itagomba gushingira ku miterere y’umuntu wisanze ari umuyobozi.
Muri iki kiganiro kandi Perezida Kagame yagaragaje uruhare rw’umuyobozi n’ubuyobozi mu mpinduka ziba mu mibereho y’abayoborwa.
Yagize ati “Mbere na mbere ubuyobozi bukwiye kumvikana mu buryo bw’imikoranire hagati y’abayobozi n’abayoborwa. Ntabwo ari ibijyanye n’imiterere y’umuntu byabaye ngomba ko aba umuyobozi. Mfite ibintu 2 byihariye mu bitekerezo byanjye. Icya 1 ni icyizere abaturage baba bafite ko umuntu arimo gukora ku bw’inyungu y’igihugu. Icya 2 ni uburyo bwo kubazwa inshingano zitanga umusaruro abaturage bategereje.”
Yunzemo ati “Kenshi na kenshi kuba abayobozi bemewe bishingira ku nzira banyuzemo n’uburyo bageze ku mwanya bariho, cyangwa se ku buryo bava kuri iyo mirimo. Ibindi biba hagati aho usanga bihabwa agaciro gake nyamara umusaruro mwiza cyangwa mubi w’ibyo umuyobozi yakoze biterwa n’uko abaturage baba bamubona. Rero usanga kenshi habaho kunyuranya hagati y’imyumvire y’abari imbere mu gihugu n’iy’abanyamahanga ku mikorere y’abayobozi batandukanye."
Umukuru w’Igihugu yavuze ko umuyobozi cyangwa ubuyobozi butanga umusaruro ufatika mu mibereho myiza y’abaturage aba yageze ku nshingano uko bikwiye, gusa ashimangira ko abayobozi badashobora gukora bonyine.
Ati "Abayobozi ntibashobora kuyobora ibihugu bonyine. Bashobora gushyiraho umurongo n’icyerekezo bakanazamura urugero rw’ibyifuzwa kugerwaho, babishyizemo rubanda mu buryo butaziguye. Ni yo mpamvu muri Afrika abayobozi tumara igihe kinini tugirana ibiganiro n’abaturage bacu. No mu Rwanda ni uko bimeze. Gushyira ingufu mu kuzamura urubyiruko intego ni ukugirango bigire, bigirire icyizere kurushaho babe abahanga ibishya kurusha uko byari bimeze mu bisekuruza byatambutse. Bitategenze gutyo nta yinzi nzira yo kurinda ibyo igihugu cyacu cy’u Rwanda cyagezeho mu myaka 27 ishize."
Madame Jeannette Kagame arasaba Unity Club kutarangazwa n’ibigwi by’imyaka 25 ishize
Oct 17, 2021 Soma inkuru
Perezida Kagame yasabye abayobozi kwiyoroshya mu byo bakora byose
Oct 17, 2021 Soma inkuru
Perezida Kagame yasabye urubyiruko kureba kure
Sep 20, 2021 Soma inkuru
Perezida Kagame yakiriye aba ambasaderi 4 bashya
Jun 28, 2021 Soma inkuru
Gukora ibyiza nibyo bizaturinda abo bose batwifuriza inabi- Perezida Kagame
May 01, 2021 Soma inkuru
#Kwibuka27:Niba abahakana amateka bitabatera isoni njye nawe twagira ubwoba bwo guhangana nabo? Pere ...
Apr 07, 2021 Soma inkuru


text:
inzira nziza
Ababigize umwuga
Hitamo
Dufite umurongo utera imbere ku isi ibikoresho byo mu nzu, sisitemu igenzurwa na mudasobwa, sisitemu yo gukusanya ivumbi hagati hamwe n’icyumba cyo gusiga amarangi kitagira ivumbi, kabuhariwe mu gushushanya ibikoresho, gukora, kwamamaza no gutanga serivise imwe y’ibikoresho byo mu nzu bihuye. Ibicuruzwa birimo urukurikirane rwinshi: Urutonde rwibiryo, urukurikirane rwamazu, MDF / PLYWOOD ubwoko bwibikoresho byo mu nzu, ibikoresho byo mu biti bikomeye, ibikoresho byo muri hoteri, ibikoresho bya sofa byoroshye nibindi ..
shakisha byinshi


text:
Akenshi iyo tuvuze kuramya Imana abantu babyumva bitandukanye, rimwe na rimwe bakumva ko ari ukuririmba bahumirije ndetse indirimbo zituje mbese biyoroheje cyane. Nyamara Kuramya Imana ni igikorwa kibera mu mutima imbere hanyuma mu bikorwa dukora nabyo kuramya Imana bishobora kugaragariramo.
Nanone uyu munsi turakwereka ibindi bintu wakora ukaramya Imana muburyo buyikora ku mutima.
1. Kwizera Imana
“Ariko utizera ntibishoboka ko ayinezeza, kuko uwegera Imana akwiriye kwizera yuko iriho, ikagororera abayishaka.Heb 11:6
Uyu murongo uratwereka uburyo Imana iha agaciro gakomeye umuntu uyizera akizera ko ibyo ivuga izabikora ko ishobora byose, reka dufate urugero rw’umugabo witwa Henoki, muri kiriya gice ku murongo wa 5
Kwizera ni ko kwatumye Henoki yimurirwa mu ijuru ngo adapfa, kandi ntiyaboneka kuko Imana yamwimuye, kuko yahamijwe atarimurwa yuko yanejeje Imana. Mbega kwizera gutangaje k’uyu mugabo, si uko ataguye nibyashakaga kwangiza uku kwizera ariko yarashikamye yizera Imana bigera kukigero Imana inezerwa ibona adakwiriye kuba mu isi iramwimura adapfuye.
Kwizera ko Imana iriho ukumenya ko ari umucamanza utabera ukomeye kdi ko inzira zayo zose zigororotse binezeza umutima w’Imana mbese ni bumwe mu buryo bwo kuyiramya
2. Gutekereza mu buryo bw’ubumana
Umutima wa kamere utera urupfu, ariko umutima w’Umwuka uzana ubugingo n’amahoro, kuko umutima wa kamere ari umwanzi w’Imana, kuko utumvira amategeko y’Imana, ndetse ntushobora kuyumvira. Erega burya abari mu butware bwa kamere ntibashobora kunezeza Imana!Abaroma 8:6-8
Bibiriya ivuga kuri iyi mitima 2 umwe wa kamere utera urupfu ndetse w’umwanzi w’Imana n’undi w’umwuka uzana ubugingo n’amahoro. Reka tugire uyu mutima utekereza iby’uby’umwuka kuruta ibya kamere uzatuyobora mu nziza iramya Imana uko bikwiriye.
Ibyak 2:38 Petero arabasubiza ati “Nimwihane, umuntu wese muri mwe abatizwe mu izina rya Yesu Kristo ngo mubone kubabarirwa ibyaha byanyu, kandi namwe muzahabwa iyi mpano y’Umwuka Wera, kuko isezerano ari iryanyu n’abana banyu n’abari kure bose, abazahamagarwa n’Umwami Imana yacu.”
Kwihana ibyaha tukakira impano y’umwuka wera atuyobora mu nzira iboneye bityo tugakora ibyo Imana ishaka, iyi nayo ni inzira yagufasha kubaho uramya Imana.
3. Gutinya Imana
Uwiteka anezererwa abamwubaha, Anezererwa abategereza imbabazi ze. zab 147:11, uyu murongo utwereka uburyo Uwiteka yita kubantu bafite imitima imenetse bamwubaha ndetse bakanategereza imbabazi ze, abicisha bugufi bakubaha Uwiteka Uwiteka arabatabara, Bibiliya itubwira gutinya Imana Atari ukubera ko hari ibyo yadukoreye ahubwo ari uko gusa ari nziza ko ari inyembaraga, ubutware n’ubushobozi byose ari ibyayo, kuko itinyitse kuko ariyo kubahwa muri byose, gutinya Imana no kuyubaha bidufasha kudakora ibyaha kuko tuzi neza ko uwo dutinya abyanga cyane. Kuva 20:20
4. Kwigira no gufatira ikitegererezo kuri Yesu
Akibivuga igicu kirabakingiriza, ijwi rikivugiramo riti “Nguyu Umwana wanjye nkunda nkamwishimira, mumwumvire.”Matayo17:5
Hagati ya Yohani Yakobo na Petero Imana yahamirije Yesu ko ari umwana ikunda ikanamwishimira. Yesu ni umwana w’Imana ndetse iramuhamiriza, tugendeye ku mico n’imyitwarire ye n’ingenzi cyane kugirango tube abaramya Imana mu buryo bwuzuye.
“Kandi uwantumye turi kumwe, ntiyansize jyenyine kuko mpora nkora ibyo ashima.”Yohana 8:29.
5. Kubaha Imana
Muri kamere Imana ifite harimo ko yishimira umuntu uyubaha kuruta ibitambo. 1Sam 15:22
Muri iki gice tubona mo uburyo umwami wa mbere wa Isirayeli Sawuli yasuzuguye Imana yamutumye kurimbura ubwoko bw’abamaleki yarangiza we akirokorera amatungo n’abakobwa beza nibindi by’igiciro, bikababaza Imana. Mu by’ukuli Imana ntiyishimira cyane impano tuyiha z’ibifatika ahubwo yishimira ko tuyumvira tukayubaha, tugakora ibyo idusaba tukareka ibyo itubuza.
Suko aribyo byiza cyane kuri yo gusa ahubwo natwe bidufitiye akamaro kanini .
6. Gukora Ibyo Imana ishaka
“Ibatunganye rwose mu byiza byose kugira ngo mukore ibyo ishaka, ikorera muri mwe ibishimwa imbere yayo ku bwa Yesu Kristo, icyubahiro kibe icye iteka ryose. Amen.” Abaheb 13:21
Mbese ibyo Imana ishaka ni ibiki?, amategeko yayo n’ibyo ishaka byose yarabyandikishije, gusoma ijambo ry’Imana no gushaka kurisobanukirwa biruseho bizagufasha kumenya neza ibyo Imana ishaka ngo abe aribyo ukora.
Yesu yamenye iryo banga igihe yarazengurutswe n’umubabaro agera naho yumva ko Imana yamurenza igikombe cy’umubabaro ariko aravuga ati" oya Data ntibibe uko nshaka ahubwo bibe uko wowe ushaka", none nimundebere umusaruro wavuye mu byo Imana ishaka: Twaracunguwe ubu twitwa abana b’Imana ku bwo imibabaro ya Yesu mbese iyo atababazwa kuriya njye nawe ubu tuba turi he?
7. Gutamba igitambo Imana ishaka
Nuko tujye dutambira Imana iteka igitambo cy’ishimwe tubiheshejwe na Yesu, ari cyo mbuto z’iminwa ihimbaza izina ryayo. Kugira neza no kugira ubuntu ntimukabyibagirwe, kuko ibitambo bisa bityo ari byo binezeza Imana.
Abaheb 13:15-16
Tumenye neza ko Imana itishimira ibitambyo by’umuntu utayubaha ariko rero noneho ubwo tuyubaha hariho n’ibitambo Imana ishaka ko tuyitambira aribyo guhorana mu kanwa kacu guhimbaza Imana, kugira neza no kugira ubuntu kuko bene ibyo biyinezeza.
Ahasigaye gukunda Imana n’umutima wawe wose n’ubwenge bwawe bwose niryo tegeko rya mbere Imana igutegeka, irya kabiri ni ugukunda mugenzi wawe nk’uko wikunda Matayo 22:37-40
Dusenge : “Mana Yacu idukunda turagusabye ngo utwigishe kukuramya by’ukuri no gukora ibinezeza umutima wawe kubwa Yesu Kristo umwami wacu Amen.”
[email protected]


text:
Musanze ifite ibintu bitandukanye byo gusura biri ahantu hose mu karere, bifasha uwatembereye muri Musanze kubona ibintu yasura.
Dore ibintu ukwiriye kongera ku rutonde rwaho uzasura I Musanze:
1. Ibiyaga by’Impanga
Ibiyaga by’impanga bya Burera na Ruhondo ,ni ibiyaga byegeranye biri hafi y’ibirunga, ni ibiyaga bishimishije ku bisura, biherereye mu gice cy’icyaro, bikikijwe n’imisozi n’amashyamba.
2. Kiriziya y’I Zaza
Kiriziya y’I Zaza iri muri Kiliziya Gatorika za mbere mu Rwanda, ni Misiyoni yashinzwe tariki ya 20 Ugushyingo 1903. I Rwaza hari ishuri ryaragijwe Bikira Mariya Umwamikazi wa Kibeho ryashinzwe mu 1986.
3. Imirima y’ibireti n’ibirayi
Gusura imirima y’ibireti n’ibirayi ni ikintu gishimishije cyane mu gutembera muri Musanze. Ni igikorwa cyo guteza imbere ubukerarugendo bw’ubuhinzi. Ni imirima ishimishije gusurwa, kumenya uko bahinga mu makoro, ubutaka bw’umukara, uko basarura, uko babagara n’ibindi bikorwa bikorerwa ibyo bihingwa.
4. Amakera
Amazi yihariye, ateye ukwayo, afite urwunyunyu, aherereye mu gishanga kiri ahazwi nka Mpenge mu mujyi wa Musanze. Ni ahantu wabasha kureba inyoni zitandukanye ziba muri icyo gishanga.
5. Amakoro
Musanze hazwi nk’ahantu haba amakoro, kuba ari akarere kabamo ibirunga, kubera iruka ry’ibirunga ryabayeho kera, hagaragara amakoro akomoka kuri iryo ruka. Abatuye muri ako karere bakoresha amakoro mu bikorwa bitandukanye birimo ibikorwa by’ubwubatsi.


text:
INES Ruhengeri irishimira uruhare rwayo mu iterambere ry’Abanyarwanda
Yanditswe na NGABOYABAHIZI PROTAIS
Ubuyobozi bw’Ishuri rikuru ry’Ubumenyingiro INES Ruhengeri, burishimira iterambere igihugu kimaze kugeraho mu myaka 24 ishize kibohowe, by’umwihariko bukishimira umusanzu iri shuri ryo ryagize mu guhindura imibereho y’abaturage no kubafasha kwihuta mu iterambere.
INES ifite umwihariko wo kuba ari yo kaminuza y’ubumenyingiro yonyine iri mu Rwanda ikaba yifashisha Laboratwari zikomeye utasanga ahandi muri iyo gahunda yo kwigisha ubumenyingiro. Ni ishuri rifite amashami afasha abahiga kwihangira imirimo, ndetse no guhatana ku isoko ry’umurimo kuko baharangiza ari intyoza.
Umuyobozi w’iri shuri rikuru Padiri Dr. Hagenimana Fabien, avuga ko mu byo bishimira harimo kuba abaharangije bagaragaza itandukaniro ku isoko ry’umurimo ndetse abandi bakihangira imirimo ibateza imbere mu buryo bwihuse, kandi ngo n’abaturiye iyi kaminuza imbuto zayo na bo zibageraho.
Yagize ati “INES Ruhengeri ifite uruhare mu guteza imbere Umunyarwanda, nk’ubu INES Ruhengeri igira uruhare mu gutoza umuturage wa hano kunonza imirire imusanze iwe, ikora ubushakashatsi ku buhinzi aho ifite inzu (Green House) ituburirwamo imbuto y’ibirayi ku buryo kuri ubu umuhinzi w’ibirayi azi neza akamaro k’imbuto y’indobanure. INES Ruhengeri itanga ubwisungane mu kwivuza aho umwaka ushize wa 2017 yahaye mituweli abaturage bagera ku 1500, dufite amashami anyuranye ku buryo buri wese uko yishoboye ahitamo akaza kwiga, ikindi kandi iyo umuntu arangije hano tumuha inama zimufasha kwihangira umurimo, ziyongera ku bumenyi aba yarahawe bumufasha kwitwara neza ku isoko ry’umurimo.”
INES Ruhengeri itanga amahugurwa y’igihe gito ku bashaka gukomeza gukarishya ubwenge mu icungamutungo, ibijyanye n’amategeko, imicungire y’ubutaka, n’andi masomo anyuranye.
Mashanjire Emmanuel ni umwe mu baturage bavuga ibigwi iri shuri rikuru kubw’iterambere rimaze kubatezaho. Yagize ati “INES Ruhengeri kuva yagera hano muri Musanze umuturage yarahungukiye cyane, mbere twabanje kuhabona akazi; yubakwa umufundi n’umuyede bose bariye ku ifaranga ryayo. INES yamaze kuhagera abantu twiteza imbere, bamwe bubatse amacumbi bacumbikira abanyeshuri babona ifaranga, abana bacu ubu ntibagikubita amaguru bajya gushaka za Kaminuza iyo gihera, isambu hano yazamuye agaciro kuko buri wese yifuza gutura hafi ya kaminuza, umuhinzi yigishwa uburyo bwiza bwo kugira isuku, guhinga imbuto z’indobanure no guhinga agamije gukirigita ifaranga aho guhingira inkono nk’uko twari dusanzwe.”
Umuyobozi wa INES Ruhengeri yishimira ko mu myaka 24 ishize u Rwanda rubohowe, ibimaze kugerwaho ari igitangaza ku mahanga.
Yagize ati “Kwibohora byari ngombwa kuko mbere nta n’ubwo byabaga byoroshye kugira ngo umuntu abe yakwiyubakira ishuri rikuru, ariko aho Nyakubahwa Paul Kagame n’Ingabo bafatanyije babohoreye u Rwanda byaroroshye kandi bigira inyungu ku banyarwanda. Yarubohoye byinshi, ivangura ry’amoko, ubujiji, ubukene n’ibindi bitari bibereye Umunyarwanda, ndashimira ko aharanira buri guhe iterambere ry’Abanyarwanda, tuzakomeza kumushyigikira kandi tumwifurije umunsi mukuru mwiza wo kwibohora twizihiza ku nshuro ya 24.”
INES Ruhengeri yatangiranye abanyeshuri batageze kuri 200 muri 2003, ariko kuri ubu ifite abagera ku 3,300.
Ubuyobozi n’abakozi ba INES Ruhengeri, ishuri rikuru rikorera mu karere ka Musanze, bifurije Nyakubahwa Perezida wa Repubulika y’u Rwanda Paul Kagame, Ingabo na Polisi y’igihugu n’Abanyarwanda bose umunsi mwiza wo Kwibohora ku nshuro ya 24, banishimira ko Umujyi wa Musanze uri muri 6 yunganira Kigali.


text:
YASUWE 14
Hari impamvu nyinshi zituma umubyeyi abasha kumva ko umwana akwiye gutungwa n’amashereka gusa kuva akivuka kugera ku mezi atandatu, ari nayo mpamvu umubyeyi akwiye gusobanukirwa neza uburyo bwo gukama no gusiga amashereka yatunga umwana mu gihe runaka amara batari kumwe.
Mbere y’uko tuvuga uburyo bwo gukama no kubika amashereka, tubanze turebe impamvu bikenewe.
Amakuru dukesha paji ya facebook ya UNICEF, avuga ko konsa umwana kuva akivuka ari byiza kuko amashereka bita umuhondo akungahaye ku ntungamubiri ari rwo rukingo rw’umwimerere uba uhaye umwana, bikamuha ubudahangarwa bw’ ubuzima, bikamurinda kurwaragurika, bikamufasha kugumana ubushyuhe no guhumeka neza.
Konsa umwana nta kindi umuvangiye habe n’amazi mu mezi atandatu ya mbere, bimurinda indwara zitandukanye harimo impiswi, umusonga, kugwingira n’imirire mibi. Amashereka kandi akungahaye ku ntungamubiri zose harimo n’amazi umwana akeneye mu mezi atandatu ya mbere.
Konsa ntibigirira umumaro umwana gusa kuko birinda n’umubyeyi indwara nyinshi harimo kanseri y’ibere, kanseri y’udusabo tw’intanga, na diabeti kandi birinda no kubyara indahekana.
Ku bw’izi mpamvu zose rero, mu gihe umubyeyi agize impamvu zituma atonsa umwana, ashobora gukama amashereka akayasigira umuntu yizeye akayaha umwana kandi akabikorana isuku.
Amakuru dukesha urubuga rwa internet ‘naitre et grandiri.com’ agaragaza uburyo bwifashishwa mu gukama amashereka.
- Umubyeyi ashobora gukamisha intoki ze
Ubu buryo bukoreshwa cyane mu minsi ya mbere ku bw’impamvu runaka. Urugero ni nk’igihe umubyeyi agize impamvu ituma asiga umwana ariko atamara igihe kirekire, cyangwa se agakama kugira ngo aruhuke kubera ko umwana atabasha konka amashereka ngo ayamaremo. Ubu buryo burahendutse ariko buravuna.
- Uburyo bwo gukoresha akamashini gakoreshwa n’intoki (Tire-lait manuel)
Ubu buryo nabwo bukoreshwa mu gihe umubyeyi adakeneye gukama amashereka menshi, kuko buravuna kandi burarambirana.
- Gukama ukoresheje akamashini gakoreshwa n’amashanyarazi (Tire-lait électrique)
Ubu buryo nubwo buhenze, ariko ntibuvuna, kandi umubyeyi abasha gukama amashereka menshi. Utu tumashini dukoresha amashanyarazi, hari udutuma umubyeyi abasha gukama amabere yombi ingunga imwe. Twose tuboneka muri za pharmacies.
Mu cyumweru cya mbere umwana akivuka, gukama bishobora gutanga amashereka make, ariko uko iminsi igenda ihita niko nayo agenda yiyongera ku buryo nko mucyumweru cya kabiri umubyeyi ashobora gukama hagati ya 30ml na 90ml inshuro eshatu.
Hari ibyo ukwiriye kwitaho mu gihe ukama amashereka ukoresheje utumashini
Icya mbere ni uko ugomba gukurikiza amabwiriza agenga imikoreshereze yatwo, aba yaragenwe n’uruganda rwadukoze.
Ikindi ni uko iyo ukama ugerageza kwigana uko umwana yonka (ntutume haza amashereka menshi cyane, cyangwa ngo haze make cyane).
Ni byiza gukama inshuro zingana n’izo umwana yonka ku munsi ni ukuvuga hagati y’inshuro umunani na 12.
Ikindi ngo ni byiza guhitamo igihe kimwe gihoraho cyo gukama amashereka, kuko iyo cya gihe kigeze aza bitagoranye, ndetse bikanatuma yiyongera.
Uko amashereka abikwa n’igihe amara
Amashereka abikwa mu gikoresho cy’ikirahuri cyangwa muri pulasitike, ariko ikomeye. Ashobora kumara amasaha ane atabitswe muri firigo, yamara iminsi umunani abitswe muri frigo, ndetse yamara amezi kuva kuri atandatu kugeza kuri 12 abitswe mu gice cya frigo gikonjesha cyane ku kigero cya barafu (congélateur)
Uburyo bwo kuyashyushya mbere yo kuyaha umwana
Iyo umwana agiye guhabwa amashereka yari abitswe muri frigo, ni ngombwa kubanza kuyakuramo ubukonje. Uko bikorwa rero, utereka cya gikoresho wayabitsemo mu mazi y’akazuyazi. Wirinda kuyashyushya cyane kugira ngo adatakaza intungamubiri zayo.
Amashereka yashyuhijwe iyo umwana atayamaze aramenwa ntasubizwa muri frigo.
Ababyeyi bakamira abana amashereka bibutswa ko bagomba kubikorana isuku, n’ibikoresho bikagirirwa isuku ikwiye ndetse n’abayaha abana nabo bakabikorana isuku kuko bitabaye ibyo byakururira umwana indwara zituruka ku mwanda.


text:
Umuyobozi mukuru wa Polisi y’u Rwanda IGP Emmanuel K. Gasana yagiriye inama abapolisi bazayobora bagenzi babo mu butumwa bwo kubungabunga amahoro mu gihugu cya Centrafrika (MINUSCA), kuzahora barangwa n’imyitwarire myiza mu kazi bazaba barimo bo ubwabo n’abo bayoboye ndetse bakubahiriza igihe csoiryose inshingano bazashingwa.
Umuyobozi mukuru wa Polisi y’u Rwanda yabivuze ku itariki ya 18 Ukwakira, ku cyicaro gikuru cya Polisi y’u Rwanda ku Kacyiru, ubwo yatangizaga ku mugaragaro amahugurwa y’iminsi ibiri y’aba bapolisi 45 bazayobora bagenzi babo. Abapolisi bazoherezwa muri centrafrika barimo amatsinda abiri, aho rimwe rishinzwe kubungabunga umutekano mu buryo bwo gucunga ibigo, ibikoresho no gufasha Polisi ya Centrafrika mu kazi kabo gahoraho. Irindi tsinda ryo rikaba rishinzwe kurinda abayobozi gusa. Biteganyijwe ko bazajya mu butumwa bwo kubungabunga amahoro mu gihugu cya Centrafrika mbere y’uko uku kwezi kurangira.
IGP Gasana yasabye aba bapolisi bazayobora abandi kuzakora ibishoboka byose abapolisi bayoboye bagahora barangwa n’ubunyangamugayo no kwitwara neza mu kazi nk’uko babitojwe.
IGP. Emmanuel Gasana
Yagize ati:” mugomba guharanira inyungu z’u Rwanda mbere ya byose kandi mukarangwa n’imyitwarire myiza; mukaba inyangamugayo, mugaharanira indangagaciro z’u Rwanda, mukamenya ikibajyanye kandi abapolisi muyoboye bagahora bafite imbaraga z’umubiri, no mu mutwe hameze neza bityo bikabafasha kuzuza neza inshingano zabo”.
Yakomeje abasaba kuzabana neza na bagenzi babo bo mu bindi bihugu bagakorana neza mu kazi ko kubungabunga amahoro bityo bakababera intangarugero mu kazi.
Umuyobozi mukuru wa Polisi y’u Rwanda yakomeje abwira aba bapolisi ko ari ngombwa guhora biteguye bakamenya neza niba aho bakorera hari amhoro n’umutekano kugira ngo bibafashe gukora neza akazi kabo.
Ikindi yabasabye ni ukumenya uburyo babayeho no kugira ubuzima bwiza n’imibereho myiza, bakagaragaza ubunyamwuga mu kazi bakirinda ndetse bakarinda n’ibikoresho byabo by’akazi, bagakora gahunda z’uko akazi kagomba gukorwa kandi bagatanga raporo z’imigendekere y’akazi bashinzwe.
Mu kiganiro yagiranye n’aba bapolisi bazayobora bagenzi babo kandi, basabwe kuzakorera hamwe, ndetse ababwira ko bazunguka ibintu byinshi kuri bagenzi babo bo mu bindi bihugu.


text:
Umuraperi Neg G The General umwe mu baraperi bakomeye bubatse izina mu Rwanda, magingo aya ari kubarizwa Iwawa aho ari kugororerwa nk’uwakoreshaga ibiyobyabwenge. Neg The General ahamya ko yataye igihe kinini anywa ibiyobyabwenge bikamudindiza mu iterambere rye kimwe no kuba atarabashije kwita ku muryango we.
Neg G The General ahamya ko yatangiye kunywa urumogi cyera cyane nko muri 2003, atangira kunywa ‘heroine’ cyangwa ‘mugo’ muri 2009, aha P Fla akaba ari we wabimunywesheje bwa mbere. Uyu muhanzi yatangarije Inyarwanda ko kimwe mu byo yicuza ari uko atarangije kaminuza nyamara yari umwe mu bahanga.
Uyu muraperi yatangarije Inyarwanda ko ari amahirwe yagize kuba yarajyanywe Iwawa aho yerekeje muri Gashyantare 2019. Atangaza ko nyuma yo kuvayo azafata umwanya akitarura ibikundi bahuriraga mu mico mibi bityo akabona kugaruka mu muziki. Bimwe mu byo yicuza byamubayeho kubera ibiyobyabwenge harimo kuba atarabashije kuzamura urwego rwe mu buhanzi kandi ari umwe mu bari bazwiho impano ikomeye mu muziki.
Neg G The General amaze ukwezi Iwawa
Neg G The General yatangarije Inyarwanda ko ibiyobyabwenge byamutwaye akayabo k’amafaranga arenga miliyoni 15 z'amanyarwanda mu buzima bwe ariko nanone atangaza ko ubu ari gukira kandi yizeye kuva Iwawa ari undi muntu utandukanye n'uwo abantu bazi. Yibukije abaraperi bagenzi be ko aho ari nahava azagaruka akiri umuraperi kandi ko azahita yisubiza intebe yari yaratwawe.


text:
Trending
Akenshi bifatwa nkibidasanzwe kubona umuntu uzwi, cyangwa icyamamare agaragaza ibijyanye n’imyemerere ye, urugero nko kubona umuntu wicyamamare ashyira umurongo wa Bibiliya ku imbuga nkoranyambaga ze, kubona ashyira ijambo ry’Imana nibindi bifitanye isano n’imyemerere ye.
Iyo usuye urubuga rwa Twitter umukobwa wa nyakubahwa Paul Kagame, ariwe Ange Kagame akoresha uhasanga icyanditswe dusanga muri Luka 6:38 ;"mutange namwe muzahabwa. Urugero rwiza rutsindagiye, rucugushije, rusesekaye ni rwo muzagererwa, kuko urugero mugeramo ari rwo muzagererwamo namwe.” iki cyanditswe gitangizwa n’umutima kigasozwa n’umutima, ibi bisobanuye ko ari kimwe mubyanditswe akunda cyane muri Bibiliya.
Nta gihe kinini gishize humvikanye umugore wavugaga ko yakoranye ubucuruzi bw’amabuye y’agaciro n’abantu barimo Umushumba w’Itorero Zion Temple, Apôtre Dr Paul Gitwaza, ariko akamburwa agera kuri...
Umuhanzi Israel Mbonyi kuri uyu wa gatatu dusoje yakoze igitaramo cyitabiriwe n’abantu bari bafite ubutumire gusa. Iki gitaramo cyabaye mu masaha y’umugoroba kibera mu Karere ka Gasabo mu umurenge...
Umuhanzikazi Rhynie Simons wo mu gihugu cya Ghana, yatangaje ko imyambarire ye n’imiterere ye, byatumye akururira abantu benshi kuza mu murimo w’Imana. Ibi yabitangaje mu kiganiro yagiranye...
Umuhanzi w’indirimbo zo kuramya no guhimbaza Imana, Uwiringiyimana Theogene wamamaye nka Theo Bosebabireba, yasabye imbabazi umugore we ku bwo kuba yaramuhemukiye akazana undi mugore mu nzu...


text:
“Twiga mu wa kane w’amashuri yisumbuye nagize igitekerezo cyo gukora agakayi gato umunyeshuri yifashisha kugira ngo atsinde neza.” Uyu ni Enock wabwiye Ni Nyampinga ko ageze mu mwaka wa gatatu, ababyeyi be bamuhaye impano y’agakayi ko guteguriramo gahunda z’umunsi, maze agakoresheje abona ko gafite akamaro, ahita agira igitekerezo. Akomeza agira ati: “Nahisemo kubwira Beula ngo dufatanye kugira ngo tuge twuzuzanya.”
Beula ngo ntiyahise yumva igitekerezo cya Enock. “Yambwiye ko ari ibyerekeye gukora agakayi.” Beula yabwiye Ni Nyampinga ko Enock yamusobanuriye ko ako gakayi kazatuma abanyeshuri batsinda neza kubera uburyo bazajya bategura gahunda z’umunsi, bigatuma bakoresha igihe neza, maze na we arabyemera. Beula yongeraho ati: “Nkibyumva natekereje ukuntu gutsindwa bitera agahinda, ndavuga nti 'umusanzu wange urakenewe.'”
Mu gutangira ngo ntibyari byoroshye kuko batari bafite ubumenyi buhagije bwo gukora ako gakaye ndetse badafite n’ibikoresho nkenerwa. Gusa ngo ibi ntibyabaciye intege ahubwo buri wese yuzuzanyaga na mugenzi we bagakora ubushakashatsi kuri “internet”. Nyuma ngo begereye abayobozi b’ikigo, babasaba impapuro n’utundi dukoresho, nuko baratangira. Uko Enock yabaga ari gufatanya impapuro, Beula yabaga na we ari ku ruhande azikata neza, ndetse agashushanya ku bifuniko kugira ngo zizagaragare neza.
“Izo twakoze bwa mbere twazigejeje ku bo twiganaga mu ishuri, barazikunda, bamwe bakanatugira inama y’uko twayikora neza kurushaho.” Uyu ni Beula uvuga ko uko bakiraga ibitekerezo ari ko barushagaho gukora udukayi twiza, nuko baza kugeza igitekerezo ku bayobozi b’ikigo, maze babaha uburenganzira bwo kugaragaza igitekerezo cyabo mu nama rusange y’ababyeyi. Ibi ngo kwari ukugira ngo ababyeyi babyumve babe baha abanyeshuri amafaranga yo kugura utwo dukayi. Ngo byabaye amahire cyane kuko hari n’ababyeyi bahise bagura udukayi batahana, bakazajya badukoresha ubwabo. Kuri ubu abanyeshuri benshi mu kigo bakoresha utwo dukayi, ndetse n’abo ku bindi bigo bajya batugura.
Abakoresha utu dukayi bavuga ko iyo umunsi urangiye bandikamo gahunda z’umunsi ukurikiyeho. Nk’abanyeshuri ngo bandikamo isaha bazasubiriramo amasomo, igihe bazaba bari gukina n’abandi cyangwa bari mu zindi gahunda z’ikigo. Benshi bahamya ko aka gakaye kabafashije kugira gahunda mu buzima bwabo. Uwitwa David ati: “Kubera gukoresha aka gakaye, ubu mbasha gukoresha igihe cyange neza. Mbere wasangaga ntazi icyo ndi bwige, ariko ubu nza mu masomo nzi icyo ngiye gukora.” Prisca we ngo aka gakaye kamufasha birenze iby’amasomo.
Ati: “Nge nkunda kwandika cyane. Nkoresha aka gakayi nk’iyo nagiye mu nama zitandukanye, maze nkandika iby’ingenzi nigiramo byose. Ubwo rero nkoresha aka gakayi kugira ngo nge nkomeza ntereho ijisho mbe nabyifashisha mu buzima.”
Abakoresha aka gakayi kandi bahamya ko bibarinda guhuzagurika ndetse ngo bagakundira ko kubera ubuto bwako, umuntu abasha kukagendana mu mufuka ku buryo aho uri hose utera akajisho kuri gahunda wihaye kugira ngo hatagira icyo wibagirwa.
Beula na Enock bafite inzozi zo guteza imbere umushinga wabo. Bafite gahunda yo gukora udukayi twinshi ku buryo n'abatari abanyeshuri bajya badukoresha. Bemera ko igihe ari ingenzi cyane kugira ngo umuntu abashe kugera ku ntego ze, kandi ko gutegura gahunda z’umunsi wifashishije agakayi ari kimwe mu byagufasha kubigeraho.


text:
Ikintu gishobora kubabaza umugore cyangwa umugabo, ni ugusanga uwo bashakanye arimo kumuca inyuma, ariko buryo nubwo waba utamufashe ariko hari bimwe mu bimenyetso bishobora kukwereka ko umugore wawe umusangiye n’abandi.
1.Kugira ingendo za buri kanya:
Gukora ingendo zimwe na zimwe, ngaho ngo yagiye gusura umuntu biganye, yagiye gusura uwo mu muryango we, yagiye gusura abarwayi mu bitaro, ndetse n’ahandi. Ibi abikora ahanini yigiriye gusohoka n’ihabara baba bacuditse kure y’aho umugabo we akorera kandi akabanza agateguza abo yabeshye umugabo ko ari bujye gusura kuburyo umugabo we n’abahamagara bamubwira ko ahari nta kibazo kandi yiciriye izindi nzira. Noneho yava muri gahunda ze akabona guca hahantu yabwiye umugabo akagira n’icyo yitwaza cyaho kugira ngo umugabo we amwice mu bwonko yemere ibyo yamubeshye.
2.Kuzinukwa umugabo:
Umugore uca inyuma umugabo we atangira kumuzinukwa, ntamusasire neza, bagera mu busaswa akamutera umugongo, rimwe akitwaza umunaniro ubundi akitwaza ibitotsi.
3.Gusuzugura umugabo:
Icyubahiro yahaga umugabo we kiragabanuka bikagaragarira cyane mu buryo asubiza umugabo, uko amufata mu bandi n’uburyo yanga kubahiriza ibyemezo bifatwa n’umugabo.
4.Kwigira muto mu myaka:
Abagore baca inyuma abagabo babo bakunda kugira ingeso yo kwigira bato mu myaka. Akambara utwenda tw’inkumi, akiga kuvuga nk’inkumi, akitwara nk’umukobwa muto akanagendana n’abakobwa bakiri bato ku buryo ushobora kwibwira ko ari umwangavu, aha uzasanga anambara utwenda utari usanzwe umubonana.
5.Kwigira si bindeba:
Ibibera mu rugo usanga ntacyo bikimubwiye kandi umugore ni umutima w’urugo aba agomba kumenya ibibera mu rugo byose, ibikoresho byo murugo bishaje bikenewe gusimburwa, ibikenerwa bidahari bigomba guhahwa n’ibindi byose urugo rukeneye. We usanga atabyitayeho ameze nk’utahaba.
6.Guhindura gahunda bitunguranye:
Iyo umugore cga umugabo atangiye kubwira mugenzi we ngo nciye aha, ntabwo bigishobotse ko tujyana kuko hari umuntu umbwiye ko anshaka(utuntu twinshi)… ibi akabikubwira atakubwiye undi muntu bafitanye gahunda, hari n’igihe akubwira ko ari uwo mu muryango kandi byahe birakajya.
7.Kwitabira telefoni kure yawe:
Uzasanga yanga ko ufata telefone ye, atinya ko hari ubutumwa bwaza butunguranye, guhita asiba abo yahamagaye cyangwa ubutumwa bugufi, Ntabwo aba ashaka ko umenya ko afite undi babyumva kimwe.
8.Kukwima umwanya:
Iyo umuntu agutendekeraho, umusaba akanya ngo muganire akumva ko aricyo ushaka kumubaza, wasa nk’ukomozaho akirakaza ibintu bigacika, agahakana agatsemba cyangwa agahita abigushinja ari wowe.
9.Ntaba yifuza ko musohokana:
Umugore uguca inyuma buri gihe aba yifuza ko ugenda wenyine, nta rukuko aba akigufitiye, abo baba basanzwe basohokana aba yanga ko mwahurira aho mwasohokeye ukaba wahita umukengura.
10.Kukwihamagaza buri kanya akuneka:
Agira ati “Ese Papa Cyuzuzo, urataha ryari? aha uzajye ubigirira amakenga kuko hari igihe aba akeka ko wamutanga mu rugo kandi utakubwiye ko yasohotse. Iyo umubwiye aho uri n’igihe utahira bimufasha gukoresha neza amasaha ye.


text:
KWIZERA YESU KRISTO
SI IMYIZERERE
Ugomba kuba nawe uri mu mubare wa benshi bizera Imana. Ariko ahari ni ya Mana iri uko uyitekereza: “Imana igira neza”, ibabarira intege nke zawe zose, itababarira ibibi by’abandi. Imana igomba kwemerwa n’ubwenge bwawe ko iriho, ariko wifuza ko ikuba kure bishoboka.
Bibliya iragira iti:“ Wizera yuko Imana ari imwe rukumbi. Ibyo ni byiza, ariko abadayimoni nabo barabyizera bagahinda imishyitsi” (Yakobo 2.19).
Iyumvire nawe igice giteye ubwoba abenshi bavuga ko bizera Imana barimo.
Abandi bongeraho bati: mfite imyizerere yanjye, idini ryanjye, ndetse nkomeza ibyo rintegeka… Uramenye! imyizerere ni ijambo rirerire cyane, riteye ibibazo, mbese rigoranye! Buri muntu agira imyizerere ye, ikubiyemo ibidasonutse neza: yenda gushyiramo ibyo ashatse byose.
SI IYOBOKAMANA
Iyobokamana niryo jambo ririmo ubushishozi kandi ridateranya; ribumbiye hamwe imigenzo n’imihango yakubahirizwa nta gahato kihariye. Kubatizwa, guhazwa cyangwa kujya kw’ifunguro, gushyingirwa, gushyingura: iyi ni imihango ine ihagije ngo umuntu abe afite iyobokamana yiyubashye. Tubivuze ukuri, ntabwo bihenze : dusabwa gusa kwigomwa iminsi ine yo mu buzima bwacu – ahubwo ndetse uwa nyuma muriyo ntabwo aba ari uwacu – itatu ya mbere tuyiherekeza n’iminsi mikuru mu muryango, ibyo kurya byiza n’impano zitandukanye. Nuko… ugahinduka umukristo mwiza cyangwa ugakomeza kuba we, nk’uko bisanzwe. Ese ubwo si ibyoroshye ? Nyamara ni ukwishuka gukomeye !
KWIZERA
Ikibazo nyacyo cyatangwa ni iki: “Twizera nde ? ” Icyo kibazo cyagera kure kurusha uko tubyumva. Niba twizera Imana iyo ivuga, Bibliya yose noneho iratugenga kuko ari Ijambo ry’Imana nk’uko ibihamya.
Imana iravuga. Ese si ukuri ivuga gusa? Siyo yonyine ibasha kuvuga ukuri ? Gushidikanya Ijambo ryayo, Bibliya, ni ukuyihindura umunyabinyoma.
«Naho utizera Imana aba ayise umunyabinyoma kuko atemeye ibyo Imana yahamije ku Mwana wayo” ( 1 Yohana 5.10 b).
Imana itanga ubwo buhamya ku Mwana wayo mw’Ijambo ryayo kandi umuntu afite inshingano zo kubwakira: nibyo kwakira Umwana wayo. Ibyo ni ibitandukanye n’imyizerere isanzwe twavuzeho, aribyo yobokamana. Uko ni UKWIZERA.
«Dore kwizera guheshwa no kumva, no kumva kukazanwa n’Ijambo ry’Imana» (Abaroma 10.17).
UMWIFATO WO KWIZERA
Kwizera ko mu mbaga rusange nta kubaho, cyangwa ukw’umuryango. Kwizera ni umwifato bwite ushyira buri wese mu mwanya asabwa kubamo n’Ijambo ry’Imana : uw’ikiremwa imbere y’Umuremyi wacyo n’uw’umunyabyaha imbere y’Imana yera.
Ubwo ari Imana ivuga, ukwizera gucecekesha ibitekerezo n’ibyiyumviro bya muntu. Kwemera ibyo Imana ivuga ku muntu n’ibyo imubwira. Kwakira ibyo ivuga kuri Yesu Kristo ; kwiga kumenya umutima w’umuntu – ni mubi kandi ntubasha gukira - , n’umutima w’Imana icyo ari cyo, wuzuye urukundo, imbabazi, impuhwe.
Kwizera kugira ubwenge, kurihangana, kurumvira. Gucira urubanza ibya kera, kwemera ibya none, kandi kugahanga amaso iminsi izamuhamya mu kuri.
AMAHAME YO KWIZERA
Kwizera kwemera uburenganzira bw’Imana kuri buri wese no ku batuye isi yacu. Kwigira ku Mana – si ku migenzo y’abantu - ko ariyo Mucamanza ariko kandi ko itanga ubuntu bwayo ku busa.
Kwizera n’ukumenya byihariye Imana yihishuriye mu Mwana wayo, Imana ivuga, yumva kandi isubiza. Kwizera n’ugushyikirana niyo Mana yahindutse Data, na Nyagasani Yesu Kristo uwo kwemerwaho urukundo n’ubutware.
Kwizera gukomora ayo mahame mw’Ijambo ry’Imana :
«Niryo jambo ryo kwizera tubabwiriza: Niwatuza akanwa kawe yuko Kristo ari Umwami, ukizera mu mutima wawe ko Imana yamuzuye uzakizwa»
«Nuko rero ubwo twatsindishirijwe no kwizera, dufite amahoro ku Mana kubw’Umwami wacu Yesu Kristo » (Abaroma 10.8b-9; 5.1)
«…mbikoreshwa no kwizera Umwana w’Imana wankunze akanyitangira» (Abagalatiya 2.20).
« Ariko utizera ntibishoboka ko ayinezeza» (Abahebrayo11.6).
Uko kwizera uragufite?


text:
Mu murenge wa Mukingo, mu karere ka Nyanza ni ho hatangijwe ku rwego rw’igihugu gahunda yo kuboneza urubyaro itangiwe ku rwego rw’umudugudu ku nsanganyamatsiko igira iti “gahunda yo kuboneza urubyaro mu mudugudu ni iyacu”. Igeregeza ry’ubu buryo rikaba mbere ryakorerwaga mu turere twa Kicukiro, Rusizi na Gatsibo.Igikorwa cyatangijwe mu Karere ka Nyanza cyabanjirijwe no gusura umwe mu bajyanama b’ubuzima, utanga uburyo bwo kuboneza urubyaro. Madame Nyiransengiyumva Julienne, umujyanama w’ubuzima utuye mu mudugudu wa Cyahafi, akagari ka Gatagara yerekanye ko ashoboye amaze gutera urushinge rwo kuboneza urubyaro, umwe mu babyeyi wabihereye kwa muganga wagomga kubikomeza. Avugana n’Imvaho Nshya arangije icyo gikorwa yavuze ko yigishijwe bihagije gutera urushinge ndetse akagira n’igihe cyo kwimenyereza uwo murimo. Gusa yavuze ko imbogamizi afite ari ibikoresho bikiri bicye ndetse n’ububiko bwo kubishyiramo .
Mu ijambo ryavuzwe hagurutswe ku gaciro abajyanama b’ubuzima bafite. Mu ijambo ryuhagararaiye abajyanama b’ubuzima madame Mukamana Sarai yavuze ko bashima abagize uruhare mu gutegura igikorwa cyo guha abajyanama ubumenyi buhagije ku bu buryo bwo kuboneza urubyaro mu Rwanda. Yagize ati “ Nko mu Karere ka Nyanza hahuguhwe abajyanama b’ubuzima 420 ni ukuvuga ko buri mudugudu hari umwe watanga uburyo bwo kub
oneza urubyaro, nk’ ibinini, urushinge rw’amezi 3, urunigi ndetse n’agakingirizo”. Mu izina ry’abajyanama b’ubuzima yashimangiye ko biteguye gutanga servisi nziza, bashishikariza abaturanyi babo kubagana. Mu byifuzo yasabwe ko ubuyobozi bwakomeza kubaba hafi, kuko biteguye kugira impinduka nziza bazana muri gahunda yo kuboneza urubyaro.
Kuboneza urubyaro iterambere ku gihugu n’umuryango
Mu butumwa bwatanzwe haba mu mivugo n’udukino dutandukanye hagaragajwe ibyiza biri mu kuboneza urubyaro n’ingaruka mbi ku muryango utitabira iyo gahunda. Hashimangiwe ko iterambere igihugu kiganamo ritagerwaho, umuvuduko w’ubwiyongere bw’abaturage utagabanutse, imiryango ikabyara abana bacye igihugu nabo ubwabo bashoboye kurera. Umwe mu bafatanyabikorwa wavuze mu izina ryabo bwana Jéremie Zoungrana yavuze ko ari ishema, kuko kuboneza urubyaro byabanje gucyekwa ko byakorwa gusa n’inzobere, ariko bikaba bigaragara ko Abanyarwanda bifite ubushobozi buhambaye. Yavuze ko umushinga MCHIP wishimiye kuba warateye inkunga igikorwa kigamije kugira ngo abantu babeho neza. Yavuze ko nta mpungenge kuko gushaka ari ugushobora, abibutsa gucunga neza imiti bahawe, bakayiha abayikeneye mu kuboneza urubyaro bari hafi y’aho batuye ndetse abashimira icyizere bifitemo. Yavuze ko umushinga uzakomeza kongerera ubushobozi abaturage ngo babeho neza.
Mugeni Gaudence, utuye mu mudugudu wa Nyamiyaga, mu buhamya bwe yavuze a
fite abana batutu kandi ko aboneza urubyaro akoresheje uburyo bw’urushinge kandi ko nta ngaruka mbi yahuye nazo. Yashishikarije abagifite imyumvire mibi kuyireka bakabyitabira, kuko hari uburyo bwinshi umuntu agahitamo ubumubereye. Ibi binashimangirwa na Mukabasagara Eutalie, utuye mu mudugudu wa Cyahafi, Akagari ka Gatagara wavuze ko kwegerezwa gahunda yo kuboneza urubyaro ku mudugudu ntako bisa, kuko byamusabaga gukora urugendo rurerure, ariko akaba asigaye ajya ku mujyanama baturanye atiriwe akora urugendo rurerure. Avuga ko yahisemo urushinge akaba amaze kurukoresha ibihe bigera kuri bine.
Abayobozi nabo batanze ubuhamya ku byiza byo kuboneza urubyaro
Mu buhamya bwe, umuyobozi w’Akarere ka Nyanza bwana Murenzi Abdallah yavuze ko nawe ko afite umwana 1 ugize imyaka 2,5 akaba yaraboneje urubyaro ariyo mpamvu ashobora kumubonera ibyangombwa byose. Yabasabye guhindura imyumvire mibi ya kera ko abana benshi ari umukiro, avuga ko kubyara abana benshi , ahubwo ari bimwe mu bitera amakimbirane mu ngo. Mu ijambo rya Dr Nzabonimpa Anicet wari uhagarariye Minisitri w’ubuzima muri uwo muhango yavuze ko kwegereza abaturage servisi z’ubuvuzi ari intego bihaye bihereye ku mudugudu, avuga ko ari gahunda Perezida Kagame yihaye muri manda y’imyaka 7. Yagarutse ku ruhare abajyanama b’ubuzima bagira rurimo gutanga ubujyanama, kuvura indwara nka malariya ku bana batarageza ku myaka itanu, umusonga, impiswi ndetse no gutanga uburyo bwo kuboneza urubyaro. Yavuze ko Minisiteri izarushaho kubongerera ubumenyi kugira ngo bakore neza kandi nabo biteze imbere. Yagarutse ku ruhare rw’umuryango mu kuboneza avuga ko umugabo kimwe n’umugore bagomba kubijyaho inama, ntihabe guhirikira umwe. Ku bagabo by’umwihariko yavuze ko hari uburyo bugezweho bwo kuboneza urubyaro nabo bashobora gukoresha, bukaba bukaba nta hadi buboneka muri Afrika usibye mu Rwanda (vasectomie par coterisation).
Twibutse ko abajyanama b’ubuzima batanga uburyo bwo kuboneza urubyaro ku muntu wavuye kwa muganga ni ukuvuga ko bafasha mu gukomeza guha uburyo umuntu yahawe na muganga. Iyo uhabwe uburyo agize utubazo ku buryo ahabwa cyangwe se atarubahirije amatariki yawe icyo gihe umujyanama w’ubuzima amwohereza kwa muganga.
Source: Imvaho Nshya